Kenapa Banyak Syarikat Luar Masuk Melabur di Indonesia?

Saban hari, berita menceritakan berkenaan usaha syarikat-syarikat gergasi dari luar masuk melabur di Indonesia kerap kedengaran.

Rundingan dengan syarikat terkenal seperti Tesla yang diterajui antara individu terkaya dunia Elon Musk, mula membuatkan kita di Malaysia iri; mula membanding-bandingkan kemampuan kita menarik minat pelabur masuk.

Ramai merungut 'kenapa Malaysia tak berjaya seperti Indonesia?' Lebih malang ramai mempertikaikan visi pimpinan negara kita, dipercayai gagal berbanding kerajaan Indonesia sekarang.

Persoalannya - apa perubahan yang berlaku sehingga menyebabkan pasaran Indonesia mula menarik perhatian dunia?

Dalam tahun 2019 selepas memenangi pilihanraya dan kembali memegang jawatan Presiden penggal kedua, Presiden Joko Widodo atau lebih terkenal dengan nama manja 'Jokowi' berikrar akan membawa perubahan baru yang bakal mempertingkatkan kedudukan ekonomi Indonesia.

Sasaran beliau yang diumumkan pada bulan Oktober 2019 adalah untuk menjadikan Indonesia sebagai sebuah negara lima teratas dalam kedudukan ekonomi dunia, mempunyai kadar sifar masalah kemiskinan serta mempunyai nilai KDNK negara setinggi USD7 trilion dalam tempoh 2 ke 3 dekad.

Bagi membantu memperkembangkan hasrat tersebut serta memacu perubahannya, Presiden Jokowi mahu meminda dasar yang diamalkan kerajaan Indonesia dalam bidang regulasi bagi mempermudahkan kemasukan pelaburan baru, khasnya dari luar.

Dasar yang diamal di Indonesia sekarang dipercayai terlalu ketat, didakwa merupakan punca utama kenapa pelabur antarabangsa enggan melabur.

Jika dibandingkan negara kita yang diletakkan dalam kedudukan ke 12 dalam senarai negara yang paling senang pelabur masuk, Indonesia berada dalam kedudukan ke 70.

Sebagai tunjang utama kepada semua perubahan yang mahu dilaksanakan, kerajaan Indonesia melakukan rombakan besar-besaran terhadap undang-undang mereka, melalui pengenalan Rang Undang-Undang Nomor 11 Tahun 2020 Tentang Cipta Kerja (RUU Nomor 11) atau Act Number 11 of 2020 on Job Creation.

Namun, perubahan yang menjadi modal utama kempen pilihanraya Presiden Jokowi telah mendapat tentangan masyarakat Indonesia, sebelum dimaktubkan lagi.

Cadangan melaksanakan perubahan besar berkaitan hak dan kedudukan pekerja, mula mendapat tentangan sebahagian besar rakyat Indonesia sebelum draf usulnya sempat dibacakan di Parlimen Indonesia lagi.

Ini disebabkan isi kandungan usul tersebut didakwa bakal mencabuli hak warga Indonesia sebagai pekerja.

Sebulan sebelum dibentang, tunjuk perasaan sudah dimulakan di Jawa pada bulan Januari tahun 2020 - melibatkan golongan pekerja yang bimbang dengan nasib mereka.

Disifatkan sebagai sebuah omnibus atau pindaan besar yang merangkumi pelbagai cabang, pengenalan RUU Nomor 11 setebal 1,028 muka surat memperkenalkan 79 pindaan kepada undang-undang sedia.

Kesemuanya meliputi 11 dasar utama Indonesia termasuklah undang-undang buruh dan pekerja, pelaburan antarabangsa, pelesenan perniagaan, cukai korporat dan akta pengambilan tanah.

Rumusannya, RUU Nomor 11 bakal memudahkan urusan pelesenan perniagaan, membenarkan pelaburan syarikat luar masuk ke dalam mana-mana industri tanpa sekatan, melonggarkan undang-undang Indonesia sehingga memberikan kuasa penuh kepada majikan yang sangat menguntungkan pihak syarikat.

Jelas sekali apabila hak golongan pekerja disentuh, situasi pasti menjadi tegang. Bagi kumpulan yang membantah, pengenalan RUU Nomor 11 dikatakan bakal mengakibatkan golongan pekerja akan lebih perlu mengikut telunjuk majikan.

Antara isu utama yang dibangkitkan golongan pekerja adalah kelonggaran yang bakal tercetus khasnya melibatkan ketiadaan regulasi waktu dan hari bekerja, tiada lagi dasar gaji minima yang efektif seperti sebelumnya serta ketiadaan syarat untuk syarikat mengambil pekerja secara tetap selepas tempoh tertentu.

Badan NGO yang memperjuangkan hak pekerja dan kumpulan mahasiswa mula bangkit menganjurkan kempen-kempen protes selama beberapa bulan dalam tahun 2020, menuntut agar RUU Nomor 11 ditarik balik.

Ada yang kekal aman, ada yang bertukar menjadi tragedi melibatkan insiden pembakaran dan kerosakan harta awam serta pertempuran penunjuk perasaan dengan anggota keselamatan.

Pihak polis Indonesia mengambil pelbagai pendekatan bagi menangani peserta, sama ada melalui sekatan jalan raya, penutupan kawasan sasaran atau dalam kes ekstrim, menahan mereka yang terlibat.

Antara kawasan yang terlibat menyaksikan rusuhan berlangsung adalah bandar-bandar besar seperti Jakarta, Surabaya, Bandung, Jogjakarta, Semarang, Malang, Jambi, Medan, Banda Aceh dan Jayapura.

Dilaporkan lebih 40 kawasan berstatus bandar atau pekan menyaksikan perhimpunan dianjurkan. Lebih memburukkan keadaan - semua ini berlaku semasa pandemik memuncak.

Kumpulan penyokong kepada pindaan ini hadir dari kumpulan majikan, khasnya mereka yang duduk di bawah Kamar Dagang dan Industri Indonesia (KADIN).

KADIN melihat usaha kerajaan Indonesia melonggarkan sekatan-sekatan regulasi yang ada sebagai positif, khasnya dalam mencipta peluang pekerjaan.

Walaupun berdepan protes, tidak ada tanda-tanda kerajaan Indonesia akan menarik balik cadangan tersebut.

Pada 26 Oktober 2020, kerajaan Indonesia meluluskan RUU Nomor 11 atau RUU Cipta Kerja; disokong oleh 7 daripada 9 parti politik. Dua lagi parti membantahnya.

Walaupun mendapat kelulusan, kaedah bagaimana RUU Nomor 11 berjaya diluluskan dikritik ramai kerana dilihat tidak telus serta bukan berlaku di Parlimen, sebaliknya dilakukan di sebuah hotel.

Tindakan itu dituduh salah satu taktik keji kerajaan Indonesia cuba mempercepatkan proses kelulusannya.

Bagaimanapun, beberapa pindaan yang terkandung dalam dokumen RUU tersebut didapati dilakukan selepas kelulusan diperolehi - membuatkan kelulusan boleh dianggap tidak sah.

Atas desakan petisyen melibatkan 3 individu dan 3 NGO yang mendakwa kerajaan Indonesia gagal mengambil kira hak orang ramai dalam membentuk pindaan tersebut sehingga mengakibatkan kerugian, kes tersebut berjaya di bawa ke Mahkamah Perlembagaan Indonesia.

Hasil perbicaraan yang dijalankan, mahkamah mendapati pindaan yang diluluskan mempunyai banyak keraguan serta gagal meletakkan kepentingan pihak yang terlibat secara sama rata.

Pada 25 November 2021, Mahkamah Perlembagaan Indonesia mengisytiharkan isi kandungan RUU Nomor 11 atau RUU Cipta Kerja tidak menepati apa yang digariskan dalam perlembagaan republik tersebut.

Majoritinya disebabkan kandungan dalam dokumen RUU yang telah dipersetujui - didapati ditambah, diubah atau dipinda selepas diluluskan.

Selain itu mahkamah juga mendapati pindaan yang telah diperkenalkan itu dirangka mengelirukan, tidak terbuka, tidak efisien dan juga kurang jelas matlamatnya.

Kerajaan Indonesia juga didakwa terlalu gopoh memperkenalkan pindaan, sehingga gagal melibatkan semua pihak dalam merangka draf pindaan tersebut.

Ekoran daripada keputusan itu, mahkamah Indonesia memberikan masa 2 tahun bermula dari tarikh di atas untuk kerajaan Indonesia memperbaiki isi kandungan RUU Nomor 11; membenarkan dahulu pindaan yang telah diluluskan berjalan , tanpa kerajaan Indonesia dibenarkan menukar regulasi baru atau meminda kandungannya.

Sekiranya dalam tempoh tersebut kerajaan Indonesia gagal memperbaiki atau menambahbaik isi kandungan RUU tersebut, secara automatik RUU Nomor 11 dianggap tidak sah dan tidak lagi terpakai.

Ketika ini, pengkritik RUU ini terus menganggap pindaan baru ini ibarat membentang karpet merah kepada golongan jutawan luar masuk ke Indonesia bagi mengembangkan perniagaan mereka, tanpa sebarang kawalan sehingga boleh mempergunakan golongan marhaen.

Kerajaan Indonesia sedang giat memancing pelabur luar masuk bagi meyakinkan warga mereka, semua usaha yang dijalankan perlu dilihat positif. Antara usaha paling berprofil tinggi, adalah dengan memancing Tesla.

Walaupun demikian bagi pengkritik usaha ini, tindakan kerajaan Indonesia melemahkan regulasi serta memberikan kebebasan kepada pelabur luar masuk sesuka hati mengamalkan tatacara kerja sendiri tanpa seliaan - hanya akan memakan diri satu hari nanti.

Bila majikan diberikan kuasa dalam memaksimakan produktiviti, sudah pastilah yang bakal jadi mangsa siapa lagi kalau bukan kumpulan pekerja.


7 Punca Utama Berlakunya Krisis Makanan

Sejak Kebelakangan ini, kita sering berhadapan dengan situasi di mana negara kekurangan bekalan barangan keperluan asas seperti minyak masak, tepung gandum, telur dan banyak lagi.

Lebih membebankan lagi, harga barangan keperluan asas ini semakin meningkat dari masa ke masa sehingga memberi kesan kepada golongan yang berpendapatan rendah.

Malah, keadaan ini bukan sahaja berlaku di Malaysia tetapi turut dirasai di bahagian lain di seluruh dunia. Jika kenaikan harga dan kekurangan barangan keperluan asas ini berterusan, ia mungkin akan menyebabkan berlakunya krisis makanan dunia.

Krisis makanan adalah sesuatu yang amat membimbangkan kerana ia menyumbang kepada peningkatan kadar kebuluran, kekurangan nutrisi sekaligus mudah terdedah kepada pelbagai jenis penyakit. Berikut adalah beberapa penyebab utama yang menyebabkan berlakunya krisis makanan dunia.

Makanan biasanya ditanam atau dihasilkan dari tanah. Walau bagaimanapun, tidak ramai orang mempunyai tanah sendiri atau mampu untuk mempunyai akses kepada tanah yang boleh diusahakan. Tanah adalah sumber utama petani untuk menjana pendapatan.

Malah, semakin banyak tanah yang diusahakan secara tradisi oleh keluarga petani telah diambil atau dibeli oleh pihak kerajaan dan pelabur besar bagi tujuan pembangunan.

Dengan kekurangan tanah serta petani untuk mengusahakannya, bekalan makanan akan menjadi terhad dan ini akan menyebabkan harganya melambung tinggi.

Konflik, keganasan dan peperangan yang berlaku akan memberi kesan negatif kepada pengeluaran dan bekalan sesebuah negara. Kebanyakan negara yang mengalami pergolakan menunjukkan kekurangan bekalan makanan yang tinggi.

Sebagai contoh, sebanyak 5.5 juta rakyat Syria menghadapi kesukaran untuk mendapatkan bekalan makanan asas disebabkan konflik yang berlaku di sana. Keadaan ini dijangka akan berterusan walaupun selepas beberapa tahun tamatnya perang.

Konflik terbaru antara Rusia dan Ukraine yang merupakan pengeluar besar gandum dan jagung dunia pula telah menyebabkan bahan mentah itu mengalami kenaikan harga mendadak di pasaran dunia.

Perubahan iklim yang semakin teruk secara asasnya mempengaruhi pertanian. Para petani berhadapan kesan perubahan iklim ini apabila musim hujan tiba lebih awal dan kemarau berlarutan lebih lama.

Bekalan air tawar juga semakin berkurangan akibat kenaikan paras laut dan kejadian cuaca esktrem yang lain. Tambahan lagi, perubahan iklim turut menyumbang kepada kekerapan berlakunya bencana alam lain seperti kemarau, banjir, ribut dan taufan.

Bencana alam seperti ini boleh memusnahkan keseluruhan tanaman dan tuaian dalam sekelip mata. Ia memberi kesan besar terutamanya kepada komoditi petani kecil di luar bandar yang bergantung sepenuhnya kepada hasil tuaian untuk jualan dan makanan harian mereka.

Cara syarikat besar menjalankan perniagaan dengan pengeluar makanan tempatan tidak selalunya adil atau memberi ganjaran setimpal kepada petani untuk nilai hasil tuaian serta buruh mereka.

Petani kecil-kecilan tempatan biasanya sukar mendapatkan kontrak untuk membekalkan hasil tuaian dan sering kali terpaksa menjualnya pada harga yang lebih rendah kepada syarikat besar atau pemborong.

Lebih teruk lagi, syarikat gergasi dari luar membanjiri pasaran makanan tempatan dan menyukarkan petani berskala kecil untuk memasarkan hasil mereka. Ketidakstabilan ini boleh menyebabkan petani kecil beralih kepada bidang pekerjaan yang lain.

Jika berlakunya gangguan bekalan dunia dan negara lain mula menyekat pengeksportan makanan ke luar, ia akan menyebabkan berlakunya krisis makanan.

Bahan api bio atau biofuelbiasanya dihasilkan daripada tumbuhan seperti jagung dan tebu. Permintaan penggunaan bahan api bio semakin meningkat demi menangani masalah perubahan iklim. Malangnya, semakin banyak ladang makanan telah ditukarkan menjadi tanaman untuk bahan api bio ini.

Keadaan ini menyebabkan hasil tanaman ini sebagai makanan semakin berkurangan dan pada masa sama turut menyebabkan harga bijirin ini meningkat.

Permintaan biofuel yang meningkat juga menjadi punca kepada peningkatan penebangan hutan seperti yang berlaku di Malaysia dan Indonesia. Penebangan hutan berlebihan boleh menyebabkan bencana alam seperti banjir yang memusnahkan hasil tanaman makanan.

Setiap tahun, nilai makanan yang dibuang adalah bernilai berbilion-bilion dolar dan kebanyakannya berlaku di negara maju. Sebagai contoh, ketika pandemik Coronavirus, petani membuang makanan bernilai berbilion-bilion apabila pasar raya dan restoran yang sebelum ini membeli hasil tani ditutup.

Tahap pengeluaran yang jauh lebih besar berbanding permintaan menyebabkan berlakunya pembaziran apabila makanan yang tidak laku atau buruk terpaksa dibuang.

Kebanyakan pasaraya pula hanya mahu membeli dan menjual sayur-sayuran yang cantik sahaja kepada pengguna. Ini menyebabkan hampir separuh daripada hasil tuaian yang tidak menepati standard terpaksa digunakan untuk kegunaan lain atau dibuang.

Inflasi dan kejatuhan ekonomi sesebuah negara boleh menjejaskan akses ramai orang untuk mendapatkan makanan. Ketidakstabilan ekonomi turut menyebabkan ramai yang hilang pekerjaan serta mata pencarian.

Walaupun makanan masih ada di pasaran tetapi kebanyakan orang akan mendapatinya terlalu mahal. Nilai matawang yang jatuh menyebabkan sesebuah negara itu terpaksa membeli bekalan baja, makanan atau bahan mentah lebih mahal dari negara luar.

Ketidakstabilan ekonomi ketika pandemik coronavirus telah menyaksikan ramai orang kehilangan pekerjaan. Keadaan ini menyebabkan mereka sukar untuk menampung keperluan asas keluarga seperti makanan.


Kisah 4 Beradik Wanita yang Sangat Dibenci Rakyat Mexico

Anda mungkin pernah mendengar atau terbaca mengenai kes jenayah terkemuka seperti kisah raja dadah, pembunuh bersiri atau dalang rompakan besar-besaran. Lazimnya, kes-kes terkemuka ini didalangi oleh golongan lelaki.

Namun, ini tidak bermakna tiada penglibatan wanita dalam dunia jenayah berat. Tidak dinafikan, ada juga wanita yang menjadi raja dadah, pembunuh bersiri atau turut melakukan rompakan besar-besaran. Mungkin, ia terlalu sedikit berbanding lelaki.

Walau bagaimanapun, terdapat kisah kekejaman empat orang wanita bersaudara dari Mexico yang pernah menggemparkan seluruh dunia pada suatu ketika dahulu. Berikut adalah kisah mengenai "The Gonzales Valenzuela Sisters".

Berasal dari bandar El Salto di Jalisco, Mexico, empat beradik wanita bernama Carmen, Delfina, Maria de Jesus dan Luisa Eva dibesarkan dalam keadaan miskin dan penuh sejarah hitam.

Ibu mereka, Bernardina, adalah seorang penganut Kristian yang taat manakala bapa mereka iaitu Isidro Torres pula adalah seorang kaki botol yang panas baran. Lebih teruk lagi, Isidro adalah seorang pegawai polis di daerahnya yang bebas melakukan apa sahaja.

Isidro sering menyalahgunakan kuasanya sebagai seorang anggota polis. Dia pernah memenjarakan anak perempuan sulungnya sendiri kerana tidak berpuas hati dengan cara gadis itu berpakaian dan bersolek.

Isidro juga sering menggunakan kekerasan terhadap anak-anak gadisnya yang lain. Bahkan, ibu mereka juga sering menggunakan kekerasan dalam membentuk anak-anak mereka supaya menjadi seorang penganut Kristian yang alim.

Sekitar tahun 1930-an, Isidro telah melarikan diri bersama isterinya apabila dia menembak mati seorang lelaki dalam satu perbalahan.

Tidak lama selepas itu, anak sulung Isidro iaitu Carmen dan suaminya, Jesus, membuka sebuah bar di bandar kelahiran mereka. Malangnya, perniagaan mereka itu tidak begitu menguntungkan. Namun, adik kedua iaitu Delfina telah memberi cadangan baru untuk mereka menambahkan pendapatan.

Selain menjual minuman keras, mereka turut menawarkan perkhidmatan seks kepada pelanggan. Perniagaan mereka menjadi semakin maju sehingga berjaya membuka beberapa cawangan lain di bandar berhampiran.

Keempat-empat beradik Gonzales memainkan peranan masing-masing dalam perniagaan haram itu. Delfina menguruskan perihal pekerja seks, Maria de Jesus mengutip bayaran daripada pelanggan, Luisa menguruskan bahagian makanan manakala Carmen pula menjahit pakaian dan merekodkan hutang para pekerjanya.

Gonzales Sisters turut merasuah pihak berkuasa tempatan yang kebanyakannya adalah pelanggan tetap pusat pelacuran mereka.

Akibat tamak, Gonzales Sisters semakin rancak mengembangkan perniagaan mereka. Mereka mula menyasarkan gadis-gadis muda di kawasan pendalam dengan menawarkan pekerjaan palsu sebagai pelayan restoran atau pembantu rumah.

Mangsa melakonkan semula bagaimana mereka disuruh memegang bata sebagai hukuman

Tidak cukup dengan itu, Gonzales Sisters juga menjadi dalang penculikan gadis semuda 12 dan 13 tahun untuk dijadikan pelacur. Gadis-gadis malang ini kemudian terpaksa "berhutang" dengan pakaian dan makanan yang disediakan Gonzales Sisters. Satu-satunya cara untuk membayar hutang itu adalah dengan melacur.

Malah, mangsa culik mereka turut diberikan dadah seperti heroin atau kokain secara paksa supaya mereka ketagih dan patuh kepada segala arahan jika mahukan bekalan dadah.

Bagi pekerja seks yang melawan atau tidak mengikut arahan, mereka akan diseksa dan dirogol oleh orang suruhan Gonzales Sisters.

Tidak cukup dengan menjalankan perniagaan haram dan menculik, Gonzales Sisters juga terlibat dalam pembunuhan. Mereka tidak teragak-agak untuk membunuh pelacur yang cuba melarikan diri.

Lebih menyedihkan lagi, pelacur yang berusia lebih 25 tahun biasanya dianggap sudah tidak menarik lagi dan akan diseksa dan dibiarkan kebuluran sehingga mati.

Jika ada pelacur yang mengandung, mereka akan dipaksa menggugurkan kandungan itu. Ada kalanya, proses menggugurkan janin turut memakan nyawa mereka sendiri.

Gonzales Sisters bukan sahaja membunuh para pelacur di bawah kawalan mereka tetapi turut merompak dan membunuh pelanggan kaya yang datang dengan sejumlah wang yang banyak.

Setelah hampir 30 tahun menjalankan perniagaan haram mereka, Gonzales Sisters akhirnya diberkas pada 1964 apabila salah seorang pelacur berjaya melarikan diri dan membuat laporan polis. Sebenarnya, sudah lama pihak berkuasa cuba menghentikan sindiket itu tetapi gagal.

Setelah serbuan dibuat di beberapa lokasi, pihak berkuasa menemui puluhan gadis dengan kesan diseksa dan kekurangan zat makanan. Siasatan lanjut turut menemui 91 mayat wanita, lelaki dan bayi yang ditanam di tempat kurungan pelacur.

Pihak berkuasa turut menemui puluhan lagi rangka manusia yang tidak dapat dikenalpasti. Mengikut andaian, Gonzales Sisters mungkin telah melakukan lebih daripada 150 pembunuhan.

Keempat-empat beradik Gonzales itu telah dibicarakan dan dijatuhkan hukuman penjara selama 40 tahun. Carmen dan Delfina meninggal dunia ketika berada di dalam penjara.

Pada 17 Oktober 1978, Maria de Jesus yang dikatakan sudah bertaubat dan menjadi seorang penganut Kristian yang alim telah dibebaskan lebih awal sementara Luisa pula dimasukkan ke hospital mental akibat gila.

Kisah Gonzales Sisters masih lagi menjadi salah satu kes jenayah yang digeruni di Mexico sehingga hari ini.


5 Barangan Paling Mahal Dimusnahkan Dalam Filem

Dalam dunia perfileman, prop digunakan sebagai ganti bahan sebenar yang jauh lebih bernilai dan mahal. Dengan kemajuan teknologi juga, pelbagai kesen khas juga dapat dihasilkan tanpa perlu menggunakan barangan atau latarbelakang sebenar.

Namun, sudah banyak terjadi beberapa kes dimana pelakon filem telah bertindak menghancurkan barangan sebenar yang bernilai tinggi sama ada secara tidak sengaja atau akibat kecuaian diri mereka. Ada juga yang dihancurkan secara sengaja demi kepuasan yang lebih "real".

Kali ini, mari lihat beberapa barangan sebenar yang telah dimusnahkan ketika penggambaran sesuatu filem. Jangan terkejut, ada di antaranya yang bernilai jutaan ringgit!

Filem Blade: Trinity sering dikaitkan dengan kemahiran memanah Jessica Biel. Beliau terpaksa belajar menembak busur untuk filem itu dan beliau berjaya menguasainya dengan sangat baik. Jadi, sebenarnya, penerbit membuat kesilapan dengan meminta dia memanah terus busur ke arah kamera untuk satu adegan.

Walaupun seorang pemanah yang menembak tepat pada kamera menghasilkan visual yang hebat, namun tiada siapa yang menyangka beliau mampu memanah dengan begitu tepat ke arah kamera. Oleh itu, sebuah kamera yang terletak empat puluh kaki jauhnya dan lima puluh kaki ke bawah dari tempat Biel diletakkan, dilindungi oleh kaca plexiglass supaya tiada sesiapa akan cedera.

Tetapi untuk mendapatkan rakaman tersebut, mereka terpaksa membuka lubang dua inci kali dua inci untuk lensa kamera dan di situlah anak panah Biel tepat pergi, memusnahkan kamera $300,000 dalam kejadian itu.

Kebanyakan penonton filem di zaman moden tidak menganggap era filem senyap sebagai penuh dengan aksi bajet yang besar, tetapi itu tidak benar. Buster Keaton adalah seorang lelaki yang ingin membuat sesuatu yang luar biasa pada filem dan dia melakukannya dalam filem The General pada tahun 1926.

Dalam filem itu, pengarah dan pelakon Keaton berjaya memukau penonton dengan aksi yang paling mahal dalam sejarah filem senyap. Sebuah lokomotif akan melanggar jambatan yang terbakar dan merempuh sungai di bawahnya. Hari ini kita boleh melihat kemalangan kereta api dalam semua jenis filem daripada Wanted to The Fugitive dan banyak lagi.

Pada tahun 1926, Keaton tidak mendapat manfaat daripada teknologi kesan khas yang digunakan dalam filem era moden masa kini, jadi beliau terpaksan melakukannya dengan lokomotif sebenar. Pada masa itu, kereta api itu berharga $42,000 dan jika diambil kira inflasi, nilainya kini adalah sekitar $682,000.

Dalam siri filem Fast Furious, begitu banyak kereta yang telah dimusnahkah sepanjang lebih 20 tahun penerbitan fiem ini. Namun, jumlah nilai kereta yang dimusnahkan sukar ditentukan kerana kesemua adalah kereta stunt, iaitu kereta khas yang dihasilkan seperti kereta sebenar. Namun, reka bentuknya mirip dengan kereta sebenar

Menjelang tahun 2017, jumlah nilai kereta yang dimusnahkan dalam filem ini adalah $500 juta sekiranya kita mengambil kira harga kereta sebenar yang dijual. Menjelang tayangan Furious 7 mereka telah memusnahkan hampir 1,500 kereta. Dalam filem itu, mereka memusnahkan Lykan Hypersport yang sangat jarang ditemui.

Syarikat itu membuat sepuluh kereta aksi untuk filem itu dan 9 telah dimusnahkan. Yang ke 10 telah dijual dalam acara lelongan dengan bidaan bermula pada $100,000. Ia mendapat sehingga lebih $500,000 dan dijangka memperoleh lebih daripada $2 juta. Jadi ini bermakna, sekurang-kurangnya $1 juta nilai kereta stunt telah dimusnahkan untuk filem ini.

Terdapat beberapa pengarah filem seperti Michael Bay amat menggemari babak letupan. Dalam filem Bad Boys II, beliau menggunakan kepakarannya ini untuk menghasilkan sebuah babak letupan yang mengakibatkan kemusnahan sebuah rumah agam.

Adegan itu sangat menonjol kerana itu adalah rumah agam sebenar bernilai $16.5 juta. Pemilik harta itu membayar $16.5 juta dengan niat untuk memusnahkan bangunan itu dan kemudian membahagikan lot itu kepada tiga hartanah baharu.

Tetapi, daripada memusnahkannya sendiri, dia fikir ia mungkin menyeronokkan untuk melihat jika sesiapa yang membuat filem mahu memusnahkannya, dan Michael Bay benar-benar melakukannya. Untuk menghasilkan adegan ini, rumah tersebut telah diubahsuai sedikit untuk menghasilkan warna dinding yang lebih cerah dan beberapa bahagian lain yang mudah meletup.

Berada di tempat pertama dalam senarai ini adalah sebuah kasino, Sands Casino yang terletak di Las Vegas. Pada penghujung filem Con Air, terdapat sebuah babak yang memaparkan sebuah kapal terbang mendarat di lapangan terbang dan menghentam kasino ini.

Walaupun kasino bertukar tangan beberapa kali selama bertahun-tahun, ia dijual pada tahun 1988 dengan harga $110 juta. Menjelang 1996, keputusan telah dibuat untuk memusnahkannya bagi memberi laluan kepada pembinaan kasino dan resort baru. Rancangan asalnya adalah memusnahkan bangunanan ini dengan letupan.

Namun pihak produser filem Con Air berjaya memujuk pemilik kasino tersebut menangguhkan proses merobohkan tersebut selama beberapa minggu agar ia boleh digunakan untuk prop filem. 14 buah filem digunakan untuk merakamkan babak kemusnahan kasino ini.


5 Kaedah Tradisional Menonton Filem Yang Dah Jadi Kenangan

Bagi kaki filem, menonton filem di sama ada di pawagam atau 'pawagam' sendiri di rumah sudah menjadi satu rutin kemestian.

Kemajuan teknologi yang digunakan bagi membolehkan kita menonton filem juga sudah menjadi sangat matang, sehinggakan kita tidak lagi perlu keluar rumah untuk menonton filem dalam resolusi yang sangat tinggi- sebaliknya besar kemungkinan semuanya sudah tersedia di hujung jari.

Bagaimanapun, untuk tiba ke tahap kini pelbagai dugaan dan cabaran perlu ditempuhi generasi terdahulu. Jika dilihat semula hanya 10 ke 20 tahun ke belakang, ternyata besar perbezaan kaedah masyarakat kita menonton filem. Berikut adalah lima memori paling diingati penulis - anda pula bagaimana?

Sebelum wujud cakera Blu-ray, sebelum adanya DVD, rakyat Malaysia perlu bergantung kepada cakera jenis VCD bagi menonton filem.

VCD pula tidak mampu menyimpan sebuah filem dalam satu keping, jadi filem yang perlu ditonton akan dibahagikan kepada dua keping cakera. Jika filem itu mempunyai durasi sehingga 3 jam seperti filem Hindi - 3 keping.

Bayangkan, kita tengah sedap khusyuk menonton tiba-tiba video terhenti. Siapa yang nak bangun masukkan cakera no.2 untuk sambung filem? Tidak ada siapa nak. Biasanya kalau menonton kawan, waktu inilah kita akan mengungkit semua bantuan dan pertolongan yang dah kita lakukan.

Sehinggalah ada seorang secara sukarela bangun menawarkan diri untuk menukar cakera supaya filem boleh dimainkan semula.

Sebelum wujud panggung wayang berbentuk francais yang dapat kita lihat sekarang, majoriti pawagam dikendalikan oleh syarikat-syarikat persendirian.

Oleh sebab itulah kualiti di antara pawagam ke pawagam sekitar 20 ke 30 tahun dahulu, tidak ada standard daripada segi kendaliannya. Ada pawagam yang dapat kita lihat kurang terjaga, tetapi menawarkan harga tiket paling murah.

Bila dah jadi yang paling murah, penyelenggaraannya juga agak cincai-boncai. Ada pawagam yang membenarkan penonton merokok semasa tayangan berlangsung, walaupun kita duduk dalam keadaan berdingin hawanya.

Puntung rokok bersepah atas lantai, mungkin hanya akan disapu sekali sehari pada detik penutupan pawagam hari itu. Tak tahulah bagaimana rasanya pengalaman penonton bagi penonton yang tak merokok.

Bagi yang merokok - menonton filem, dalam suasana sejuk dan siap merokok memang nikmat betul la.

Sebelum TV dan pemain cakera/pita video menjadi lebih berpatutan harganya, bagi segelintir rakyat Malaysia - menonton filem di pawagam yang dibuat khas di kawasan parkir kereta merupakan satu pemandangan biasa.

Kita masuk dengan kereta, memilih 'spot' sudut tontonan terbaik dan mula menonton wayang walaupun kualiti visualnya hahaha, layak dikatakan rendah sekali tayangannya. Gambarnya kabur dan terlebih cerah.

Audionya pula disalur menerusi pembesar suara utama. Bagi sesetengah pengusaha wayang pandu lalu ini, mereka juga membekalkan pembesar suara yang boleh diletakkan dalam kereta tetapi bergantung dengan kedudukan parkir kereta kita - pembesar suaranya masih bersambung dengan wayar.

Enjin perlu dimatikan. Tingkap perlulah dibuka. Duduklah kita dalam kereta selama hampir 2 jam menonton filem yang kadangkala tak jelas apa berlaku sebenarnya.

Bila komputer dah mula jadi satu perkara biasa, ramai orang mula menggunakan komputer untuk menonton filem menggunakan format VCD.

Susah tau nak tonton VCD dalam komputer dulu-dulu. Dulu mana ada sistem autoplay. Kita perlu ada perisian khas. Bila dah masukkan cakera, buka perisian, tekan 'Open' > 'Select Folder' dan pilih failnya yang biasanya tak dipaparkan dengan ikon yang betul. Kadangkala mudah, kadangkala susah prosesnya.

Komputer 20 tahun dahulu pula sangat manja. Mudah betul hang. Bila hang, apa nak buat? Cuba keluarkan VCD, masukkan semula VCD tu dan tengok bersambung tak filem. Jika tak biasanya perlu restart komputer kerana keseluruhan komputer dah terhenti berjalan.

Kita tengah layan cerita sedap, tiba-tiba gambar terhenti - memang rasa kecewa habis. Tekan CTRL-ALT-DELETE tak ada reaksi. Tekan-tekan papan kekunci pun tak jadi. Tungguhlah komputer mula semula.

Dalam era di mana video beresolusi tinggi sudah mampu disalurkan hanya dengan rangkaian internet - tergelak penulis bila membayangkan bagaimana peminat filem satu ketika dulu cukup berpuas hati menonton filem dalam resolusi 352x240 piksel sahaja.

Jika nak dikira berdasarkan format HD, boleh kita kata kualiti VCD adalah 1/5 HD. Tetapi dengan gambar pecah-pecah itu jugalah rakyat Malaysia berulang kali menonton filem kesukaaan kita semua. Tak mengambil kira saiz skrin TV atau monitor kita satu ketika dulu yang standardnya hanyalah 14 inci.

Anehnya - dengan skrin kecik sebegitu pun, 15 orang boleh tengok satu filem. Zaman sekarang, telefon pintar ada skrin saiz 6 inci untuk tatapan seorang pun rasa tak puas.

Kalau kita ni jenis tak pandai jaga VCD, selalu terbiar sehingga bercalar bahagian permukaannya - habislah. Nanti adalah gambar jadi sangkut, pecah atau lebih malang tetap berjalan, tapi video dengan audionya tak selari.

Gambar dah meletup, bunyi bom baru keluar 3 saat kemudian. Belum muka mulut, suara pelakon menjerit dah kedengaran.

Begitulah berbezanya lagak rakyat Malaysia menonton filem digital dulu kira-kira 20 ke 30 tahun lepas. Jika anda tak pernah rasai semua kepayahan ini, panjatkanlah rasa syukur setiap kali menonton filem secara strim video. Pilih, tekan, terus dapat tonton.

Bezanya generasi dulu dengan sekarang, orang dulu mudah nak putuskan filem mana nak ditonton. Zaman sekarang, 30 minit menelaah senarai filem pun belum tentu dapat tentukan filem mana nak ditengok.


7 Masalah Matematik Yang Bernilai 1 Juta (Setiap Satu)

"Millennium Prize Problems" ialah tujuh masalah matematik terkenal yang dipilih oleh Clay Mathematics Institute pada tahun 2000. Lebih menarik lagi, pihak Clay Mathematics Institut telah menjanjikan hadiah AS$1 juta untuk penyelesaian yang betul bagi mana-mana masalah ini.

Oleh itu, sejumlah $7 juta merupakan hadiah yang ditawarkan sekiranya anda berjaya menjawab kesemua 7 soalan matematik tahap tinggi ini. Sehingga kini, satu-satunya masalah "Millennium Prize Problems" yang telah diselesaikan ialah soalan berkaitan "Konjektur Poincaré".

Clay Mathematics Institut menganugerahkan hadiah wang hadiah mereka kepada ahli matematik Rusia Grigori Perelman pada tahun 2010. Bagaimanapun, beliau menolak anugerah itu kerana hadiah serupa tidak turut ditawarkan kepada Richard S. Hamilton yang mana sebahagian hasil jawapannya diguna oleh Grigori Perelman untuk menyelesaikan soalan berkaitan "Konjektur Poincaré" ini.

6 lagi soalan yang masih belum dapat diselesaikan sehingga ke hai ini adalah "Konjektur Birch and Swinnerton-Dyer", "Konjektur Hodge", "Persamaan Navier-Stokes", "P vs NP", "Hipotesis Riemann" dan juga "Teori Kuantum Yang–Mills".

Dalam bidang matematik topologi geometri, konjektur atau tekaan Poincaré ialah teorem tentang pencirian 3-sfera, yang merupakan hipersfera yang membatasi unit bola dalam ruang empat dimensi.

Pada asalnya diandaikan oleh Henri Poincaré pada tahun 1904, teorem berkenaan ruang yang kelihatan seperti ruang tiga dimensi biasa tetapi takatnya terhad. Percubaan untuk menyelesaikan teorem ini memacu banyak kemajuan dalam bidang topologi geometri pada abad ke-20.

Dalam tahun-tahun kebelakangan ini, ahli algebra telah mengkaji secara khusus lengkung eliptik, yang ditakrifkan oleh jenis persamaan diophantine tertentu. Lengkung ini mempunyai aplikasi penting dalam teori nombor dan kriptografi, dan mencari penyelesaian nombor bulat atau rasional kepada mereka adalah bidang kajian utama.

Konjektur Birch dan Swinnerton-Dyer memperkatakan jenis persamaan tertentu: yang mentakrifkan lengkung elips ke atas nombor rasional. Tekaanya ialah terdapat cara mudah untuk mengetahui sama ada persamaan tersebut mempunyai bilangan penyelesaian rasional terhingga atau tak terhingga.

Abad ke-20 menyaksikan perkembangan teknik canggih untuk memahami lengkung, permukaan dan permukaan hiper yang merupakan subjek geometri algebra. Bentuk yang sukar dibayangkan boleh dibuat lebih mudah melalui alat pengiraan yang rumit.

Konjektur Hodge mencadangkan bahawa jenis struktur geometri tertentu mempunyai rakan algebra yang sangat berguna yang boleh digunakan untuk mengkaji dan mengelaskan bentuk ini dengan lebih baik.

Persamaan Navier-Stokes ialah versi dinamik bendalir bagi tiga hukum gerakan Newton. Persamaan ini menerangkan bagaimana aliran cecair atau gas akan berkembang dalam pelbagai keadaan.

Sama seperti undang-undang kedua Newton memberikan penerangan tentang bagaimana halaju objek akan berubah di bawah pengaruh daya luar, persamaan Navier-Stokes menerangkan bagaimana kelajuan aliran bendalir akan berubah di bawah daya dalaman seperti tekanan dan kelikatan, serta daya luaran seperti graviti.

Persoalannya ialah sama ada atau tidak, untuk semua masalah yang melibatkan algoritma boleh mengesahkan penyelesaian yang diberikan dengan cepat (iaitu, dalam masa polinomial - P), algoritma juga boleh mencari penyelesaian itu dengan cepat.

Oleh kerana yang pertama menerangkan kelas masalah yang disebut NP, manakala yang kedua menerangkan P, soalannya adalah sama dengan bertanya sama ada semua masalah dalam NP juga dalam P. Ini secara amnya dianggap sebagai salah satu soalan terbuka yang paling penting dalam matematik dan sains komputer.

Dalam matematik, hipotesis Riemann merupakan tekaan ahli matematik Bernhard Riemann bahawa semua sifar bagi fungsi zeta Riemann yang bukan disifatkan remeh mempunyai 1/2 sebagai bahagian nyata. Yakni, bagi persamaan  ζ(s) = 0 dimana s adalah −2, −4, −6, .... dianggap remeh.

Hipotesis Riemann ialah semua sifar bukan remeh bagi kesinambungan analisis fungsi Riemann zeta mempunyai bahagian nyata 1/2. Keputusan hipotesis Riemann adalah berkaitan dengan taburan nombor perdana. Bukti atau penolakan teori ini akan mempunyai implikasi yang meluas dalam teori nombor, terutamanya untuk pengagihan nombor perdana.

Dalam teori medan kuantum, jurang jisim ialah perbezaan tenaga antara vakum dan keadaan tenaga terendah seterusnya. Tenaga vakum adalah sifar mengikut definisi, dan dengan mengandaikan bahawa semua keadaan tenaga boleh dianggap sebagai zarah dalam gelombang satah, jurang jisim ialah jisim zarah paling ringan.

Teori Kuantum Yang–Mills ialah asas semasa bagi kebanyakan aplikasi teori pemikiran kepada realiti dan potensi realiti fizik zarah asas. Teori tersebut merupakan generalisasi kepada teori elektromagnetisme Maxwell di mana medan kromo-elektromagnet itu sendiri membawa cas.


8 Barangan Keperluan Yang Berbaloi Beli Mahal Sikit

Mengamalkan sikap jimat atau kadangkala kedekut ini bagus - kerana kita bukan saja dapat menambah duit poket yang ada dalam tangan, tetapi dalam masa sama memberikan kita kebebasan lebih besar untuk menabung.

Walau bagaimanapun pandangan ini bukanlah terpakai dalam semua situasi. Ada waktunya, berani mengeluarkan belanja lebih besar untuk mendapatkan sesuatu yang lebih berkualiti adalah perbuatan lebih baik.

Memang ada pihak akan mendakwa 'mahal tak semestinya baik' namun pada pendapat penulis, memang bersebab kenapa sesetengah barang itu dijual lebih tinggi kosnya. Berikut adalah lapan barangan keperluan yang lebih berbaloi untuk anda beli yang berkualiti sikit, pada pandangan penulis.

Bagi mereka yang mempunyai beban berat sedikit lebih berbanding purata, kasut berkualiti merupakan satu keperluan yang cukup bernilai.

Mungkin ramai akan menyangkal keperluan kita untuk berbelanja lebih bagi alas kaki, tetapi bagi mereka yang tahu situasinya - ada perbezaan yang sangat ketara di antara kasut (dan selipar) yang berkualiti.

Kita berdiri dan berjalan lama dalam sehari. Melabur lebih sikit untuk alas kaki berkualiti tinggi memang berbaloi.

Pernah tak makcik-makcik anda gigih mempromosikan pinggan mangkuk berjenama yang popular kepada anda? Ada sebabnya. Kualiti produk tersebut memang kena dengan harganya.

Barangannya ringan, susah nak sumbing dan yang paling penting - kalau terjatuh sekalipun, sukar nak pecah.

Penulis akui - dengan kewujudan kedai perkakas pertukangan warna oren yang banyak dibuka, lebih mudah dan murah untuk anda membeli perkakas pertukangan yang diperlukan.

Tetapi kualitinya tak sama bang jika dibandingkan dengan jenama-jenama yang dah mahsyur, yang jarang dijual di kedai-kedai berwarna oren ni. Khasnya apabila melibatkan barang pertukangan berat seperti gerudi, pemotong atau peralatan perpaipan.

Kebanyakan peralatan pertukangan yang berkualiti mampu diwarisi secara turun temurun berbanding perkakas serupa yang bajet harganya.

Lambakan kemasukan bateri entah apa jenis jenamanya yang dijual pada harga sangat murah, 1 pek 12 biji boleh diperolehi bawah RM5 nampak 'menyelerakan' untuk dibeli.

Tetapi awas. Pengalaman penulis menggunakan produk bateri sebegini sering mendapati berlakunya kebocoran pada bahagian negatif bateri berlaku. Bocor dekat luar tak apa. Bocor di bahagian dalaman yang rumit sikit kerja dia.

Sekiranya anda melihat kedai-kedai perabot menjual set kombo bilik tidur dengan harga bawah RM1000, memang rambang mata melihatnya. Tetapi katil dan tilam yang berkualiti adalah satu pelaburan yang cukup bagus - khasnya apabila kita semakin berusia.

Siapa yang selalu mengalami masalah sakit belakang, tidur berpusing-pusing atau masih rasa letih selepas bangun tidur, cuba tambahbaik katil dan tilam anda kepada model lebih baik.

Spring tilam yang dah kendur memang mengganggu tidur anda dan katil bajet yang kurang sokongan pada bahagian tilam, akan menyebabkan tilam mudah rosak.

Dulu penulis sendiri sangsi kemampuan seterika yang benar-benar berkualiti tinggi. Tetapi selepas mencuba sendiri di kedai, memang jelas berbeza kemampuannya berbanding seterika biasa.

Kerja-kerja menggosok baju yang sebelum ini renyah, sangat memakan masa dan jadi sesuatu yang dibenci - akhirnya bertukar menjadi lebih mudah, ringkas dan boleh ditoleransi.

Hanya mereka yang tahu, tahu keberkesanannya. Paling best, kita tak perlu risau baju terbakar dan kita tak perlu adjust-adjust suhunya pada model paling top.

Teknologi inverter yang biasanya dipasang pada pendingin hawa, peti sejuk, mesin basuh dan beberapa peralatan lain memang lebih tinggi harganya - sekitar RM200 ke RM400 untuk jenis sama.

Namun untuk penggunaan jangka masa panjang, peralatan yang dipasang dengan inverter akan memberikan anda penjimatan bil elektrik yang lebih besar - khasnya bagi peralatan yang sentiasa 'terjaga' seperti peti sejuk.

Zaman sekarang, telefon pintar dah jatuh harganya kepada satu tahap yang sukar digambarkan satu ketika dulu. Model-model bawahan kini boleh didapati pada harga RM300-RM500 dengan spesifikasi yang agak ok.

Jika anda pernah menggunakan telefon pertengahan atau kategori teratas tak kiralah apa saja jenama sekalipun, anda pasti dah sedar keupayaan telefon itu mampu kekal optimum lebih panjang.

Satu model mid-range penulis yang dikeluarkan tahun 2016 dengan harga jualan RM1500, masih lebih baik prestasinya berbanding telefon bajet 2022 dengan harga RM350.

Membeli telefon pintar zaman sekarang tak mudah, sudah jadi serumit membeli komputer pula. Jika anda ada kemampuan lebih, cuba dapatkan model pertengahan yang ada berbanding terus memfokuskan pembelian anda kepada model paling murah.

Anda akan mendapati pembelian anda itu mampu bertahan lebih lama berbanding model bajet, yang mungkin perlu diganti selepas anda mula rasa kecewa dengan prestasinya.


Asal-Usul 5 Nama Lautan Utama Terbesar di Dunia

Perasan tak dari segi bahasa, wujud dua istilah berbeza iaitu 'lautan' dan 'laut' yang diguna bagi menamakan kesemua jenis badan atau jasad air yang ada di bumi?

'Laut' atau sea diguna bagi mewakili kawasan jasad air yang lebih kecil saiznya serta kelilingi kawasan pulau dan semenanjung, seperti 'Laut China Selatan'.

Bagi 'Lautan' pula atau ocean, hanya ada lima jasad air utama di bumi yang masih diperdebatkan layak dikategorikan sebagai lautan, iaitu Lautan Pasifik, Lautan Atlantik, Lautan Hindi, Lautan Artik dan terakhir Lautan Selatan/Antartika.

Kenapa kita menggelarkan kesemua lautan itu dengan nama begitu? Mari kita pelajari tentang sejarah kesemua nama lautan utama dunia.

Lautan Artik dinamakan sempena kawasan kutub utara bumi yang kita namakan sebagai rantau Artik, meliputi 8 negara iaitu Denmark, Kanada, Rusia, Iceland, Norway, Sweden, Finland dan juga Amerika Syarikat

Istilah 'Artik' dipinjam daripada istilah asal Yunani 'arktikos' yang membawa makna 'berhampiran beruang di utara.' Istilah ini kata akarnya pula adalah 'arktos', atau beruang. Kenapa beruang?

Pendapat popular menyebut nama kawasan ini dipilih kerana hanya di sini beruang kutub dapat ditemui. Bagaimanapun pandangan ini kurang tepat. Sebenarnya nama 'Artik' digunakan kerana di langit kawasan ini konstelasi bintang yang dikenali sebagai 'Ursa Besar' dan 'Ursa Kecil' sentiasa dapat dilihat.

Lautan kedua terbesar dunia, Lautan Atlantik dinamakan sempena kisah mitologi Yunani yang direkodkan, hasil tulisan seorang penulis bernama Stesichorus yang hidup sekitar tahun 630SM/BC ke 555SM/BC - mengisahkan tentang seorang makhluk gergasi bernama Atlas.

Selepas peperangan di antara golongan gergasi dengan dewa orang Greek, golongan gergasi yang tewas dihadapkan kepada perbicaraan lalu dijatuhkan hukuman masing-masing kerana menderhakai kedudukan dewa dan dewi.

Atlas dijatuhkan hukuman perlu memikul langit dan syurga sepanjang hayatnya.

Lokasi yang dipercayai berdirinya Atlas menanggung hukumannya dikelilingi air yang dinamakan sebagai Atlantikôi pelágei atau 'Lautan Atlas.' Dari sinilah nama 'Atlantik' diambil.

Nama ini telah melalui perubahan bahasa menjadi beberapa varian berbeza seperti 'Lautan Atlantis', sebelum ejaannya dalam bahasa Inggeris ditulis sebagai 'Atlantic' atau Atlantik.

Perasan tak, nama Atlas bukan saja diguna sebagai nama jasad air ini, malahan istilah 'atlas' sendiri yang kita guna sebagai kata rujuk kepada 'koleksi peta dunia' turut dinamakan sempena makhluk mitologi ini - dimulakan oleh Gerardus Mercator, seorang ahli kartografi sekitar abad ke 16.

Berbeza dengan kesemua lautan dalam senarai ini, Lautan Hindi adalah satu-satunya kawasan badan air yang dinamakan sempena kawasan atau tanah yang ada berdekatan dengannya.

Pada awalnya, masyarakat barat menamakan kawasan lautan ini sebagai 'Lautan Timur' atau 'Eastern Ocean'.

Selepas proses-proses penjelajahan lebih giat dijalankan, rekod-rekod rasmi kerap menamakan kawasan lautan ini sebagai 'Oceanus Orient alis Indicus' atau 'Lautan Hindi Timur'; (pautan PDF), semuanya disebabkan kewujudan sebuah tamadun yang terdapat kawasan ini iaitu Tamadun Indus sekitar tahun 3300SM/BC ke 1300SM/BC.

Orang Indus menamakan masyarakat mereka (dalam istilah tempatan) Sindhu atau 'sungai', membawa makna 'orang sungai.' Hasil pertemuan masyarakat di sana dengan penjelajah dari barat, penyelidik geografi barat mula merujuk mereka sebagai 'Indus'.

Penggunaan istilah itu bagi mewakili kawasan di bahagian timur bumi (daripada kaca mata masyarakat barat) diperluaskan sehingga turut merangkumi kawasan sekitar Indonesia.

Sungai yang didiami masyarakat Indus sepanjang 3,180 km ini masih kekal wujud sehingga ke hari ini, merentasi beberapa negara seperti China, India dan Pakistan.

Sementara itu penggunaan nama 'Lautan Hindi' atau 'Indian Ocean' direkodkan kali pertama secara rasmi pada tahun 1515, berdasarkan sejarah dan hubungkait tamadun Indus dengan kawasan tersebut.

Lautan Pasifik merupakan kawasan lautan terbesar di bumi, tetapi istilah yang digunakan untuk merujuk kawasan ini berpunca daripada kebetulan.

Dari aspek sejarah bahasa, 'pasifik' hadir dari istilah Perancis 'pacifique' yang membawa makna 'mencetuskan keamanan atau kedamaian.' Istilah ini datang daripada gabungan istilah Latin 'pacificus.'

Rekod rasmi menunjukkan penggunaan istilah ini dirakamkan kali pertama sekitar tahun 1540 ke 1550 bagi merujuk nama kawasan lautan ini. Bagaimana istilah pacifique boleh jadi istilah namanya pula?

Semuanya bermula daripada penjelajahan Fernao de Magalhaes atau lebih dikenali sebagai Ferdinand Magellan, mencari Kepulauan Maluku dalam usaha mendapatkan bahan rempah yang ketika itu dianggap sangat bernilai.

Magellan diberitahu berkenaan pulau ini dari seorang rakannya bernama Francisco Serrao, ketika itu ketua ekspedisi Portugis yang bertugas menjelajah kawasan sekitar Maluku, berpusat di Melaka.

Bagi mencari kedudukan sebenar Maluku, Magellan memulakan ekspedisi dari Sepanyol pada tahun 1519 dengan lima buah kapal. Selepas mengharungi perjalanan sukar selama 38 hari sehingga hanya 3 buah kapal selamat, Magellan akhirnya tiba ke satu kawasan di mana airnya tenang dan mendamaikan.

Berdasarkan kedudukannya ketika itu, Magellan merekodkan kawasan tersebut sebagai 'mare pacificum' atau 'laut damai.'

Selepas mencatat sejarah menjadi pengembara barat pertama tiba ke kawasan tersebut, istilah yang digunakan Magellan bagi menamakan kawasan lautan itu mula digunakan secara meluas di kalangan penjelajah barat lain yang akhirnya membawa kepada populariti 'Pacific Ocean' atau Lautan Pasifik.

Istilah 'Lautan Selatan' walaupun telah lama bagi diguna bagi merujuk jasad air sekitar kawasan Antartika, gagal dipersetujui majoriti penyelidik lautan.

Penggunaannya hanya diamalkan secara tidak rasmi berdekad-dekad lamanya, disebabkan usaha untuk menamakannya dalam bentuk formal masih belum menemui kata putus.

National Oceanic and Atmospheric Administration (NOAA) Amerika Syarikat misalnya, mengiktiraf penggunaan terma 'Lautan Selatan' atau 'Southern Sea' sejak tahun 1999.

Bagaimanapun badan penyelidik lautan terbesar dunia iaitu International Hydrographic Organization atau IHO yang disertai 68 negara anggota, tidak mengiktiraf penggunaannya disebabkan oleh kegagalan untuk mendapatkan sokongan majoriti negara anggota.

Kesemua negara IHO bersetuju wujud keperluan untuk menamakan semula Lautan Antartika, namun hanya 18 daripada 28 buah negara yang memberi maklum balas bersetuju nama 'Lautan Selatan' digunakan. Jadi nama 'Lautan Antartika' kekal buat masa sekarang sebagai nama paling popular walaupun dipertikaikan ketepatannya.

Kecuali bagi pengkaji di bawah National Geographic Society. Mereka telah mengisytiharkan penamaan lautan itu sebagai 'Lautan Selatan' secara rasmi pada 8 Jun 2021, mungkin kerana mereka merasakan prosedur IHO terlalu menyukarkan situasi.

Bagi nama 'Antartika' pula, istilah asalnya adalah 'Antartike' atau 'tiada beruang.' Dari mana datang istilah ini?

Masih ingat hubungkait gugusan bintang Ursa besar dan kecil dengan asal nama kawasan Artik? Antartika membawa maksud berlawanan dengannya, di mana bintang-bintang yang dipercayai membawa simbol beruang itu tidak kelihatan.

Jadi nama Antartike digunakan bagi merujuk kawasan tersebut yang terletak di Kutub Selatan bumi.


7 Patung Mini Karakter Figura LEGO Paling Mahal di Dunia

LEGO telah dicipta oleh Ole Kirk Christiansen, pembuat mainan dari Denmark yang memulakan kerjayanya pada tahun 1932. beliau akhirnya menamakan syarikatnya LEGO berdasarkan frasa leg godt, yang diterjemahkan kepada "bermain dengan baik."

Bertahun-tahun kemudian, jenama LEGO menghasilkan bata mainan plastik yang boleh disusun untuk menghasilkan pelbagai bentuk LEGO moden yang kita kenali hari ini. Sejak itu, permainan LEGO menjadi permainan popular dalam kalangan kanak-kanak dan cepat merebak ke seluruh dunia.

LEGO terus menambah baik permainan mereka dengan turut menghasilkan patung karakter figura mini, kereta, dan banyak aksesori lain. Menariknya, sesetengah patung karakter figura mini LEGO boleh menjadi sangat mahal kerana sukar ditemui dan dikeluarkan dalam edisi khas sahaja.

Kali ini, pihak Iluminasi ingin kongsikan 7 patung mini karakter figura LEGO paling maha di dunia. Jangan terkejut, figura mini ini boleh terjual sehinggan puluhan ribu dollar kerana keunikan tertentu yang ada padanya.

LEGO telah melakukan kerjasama dengan pelbagai pihak tetapi adakah anda tahu ia juga bekerjasama dengan NASA? Betul, jenama mainan ini bekerjasama dengan organisasi penerokaan angkasa lepas terkemuka dunia NASA untuk membuat siri Life on Mars.

Barisan patung figura mini edisi terhad termasuk makhluk asing yang unik ini "dari Marikh." Patung mini ini kemudian dilancarkan ke angkasa lepas dan terbang mengelilingi dunia di dalam Stesen Angkasa Antarabangsa! Hari ini, contoh asli patung mini yang jarang ditemui ini bernilai ribuan. Satu daripadanya berharga $8,000 di eBay.

Berada di nombor enam dalam senarai ini adalah patung mini Superman edisi terhad dari New York Comic-Con 2011. Patung mini ini dijual dalam kotak dengan corak seperti akhbar dan bernilai kira-kira $8,200 hari ini!

Patung mini ini diberikan kepada orang ramai yang menghadiri konvensyen komik New York pada tahun 2011. Pelawat boleh menyertai cabutan bertuah setiap hari dan hanya beberapa peminat bertuah yang berpeluang memenangi patung mini ini.

Harganya yang mahal ini mendapat nilainya daripada reka bentuk emas aslinya, tetapi populariti Star Wars turut menaikkan harganya. Hari ini, C-3PO emas LEGO ini bernilai kira-kira $26,125, jumlah yang cukup besar mengambil kira saiznya yang kecil itu. Patung ini dijual sebagai salah satu bahan promosi filem Star Wars.

Seperti patung mini mahal yang lain, C-3PO ini adalah reka bentuk pengeluaran edisi terhad. Tidak jelas berapa banyak yang dijual di pasaran, tetapi boleh dikatakan bahawa anda akan menghadapi kesukaran untuk mencari patung mini LEGO ini!

Satu lagi patung mni LEGO untuk peminat Star Wars! Kali ini ia adalah C-3PO dipebuat dari perak padu dari 2007. Patung  mini yang jarang ditemui dan mahal ini hanya dihasilkan sekali sebagai hadiah di Celebration IV, konvensyen peminat Star Wars yang meraikan ulang tahun ke-30 siri ini.

Bernilai lebih daripada $34,000, C-3PO yang diperbuat dari perak padu ini ialah patung mini LEGO keempat termahal di seluruh pasaran.

Set patung mini yang sangat jarang ditemui ini termasuk tiga Boba Fetts: satu putih, satu diperbuat daripada emas padu dan satu diperbuat daripada perak asli. Bahan yang mahal sahaja sudah cukup untuk menjadikan patung mini ini mahal, tetapi ia juga edisi terhad.

Daripada jenis perak dan emas, hanya dua Boba Fett telah dibuat. Edisi putih patung mini ini pula dianggap kurang unik kerana sebanyak 10,000 unit telah dihasilkan. Keseluruhan set ini dijual pada harga melebihi $36,000 meletakkannya di tangga ke 3 dalam senarai ini.

Menduduki nombor dua ialah LEGO R2-D2 yang jarang ditemui diperbuat daripada emas putih padu. Patung mini yang sangat mahal ini didatangkan dengan kad VIP hitam yang memberikan pemiliknya akses kepada faedah istimewa Star Wars seperti diskaun untuk pembelian dan mata VIP tambahan.

Hari ini, patung mini R2-D2 emas putih padu yang jarang ditemui ini bernilai hampir $40,000! Patungf mini ini disertakan dengan sijil keaslian supaya pembeli tahu mereka memiliki set LEGO yang benar-benar asli.

Prop rasmi filem Ninjago rasmi bernama Wu yang diperbuat kayu ialah patung mini LEGO paling mahal di dunia. Prop buatan tangan ini digunakan dalam filem itu dan dipegang oleh Jackie Chan. Laporan mengatakan hanya empat contoh pernah dibuat, menjadikan ini salah satu patung mini paling jarang ditemui di muka Bumi ini.

Hari ini, patung mini ini bernilai lebih daripada $100,000. Seperti kebanyakan alat prop filem yang jarang ditemui dan tidak lagi dikeluarkan, harga itu mungkin akan meningkat lebih tinggi dari masa ke masa. Tidak jelas di mana keempat-empat patung kecil yang jarang ditemui ini berada, tetapi satu mungkin dimiliki oleh Simon Lucas, Pengarah Kreatif Kanan di LEGO.


7 Bank Islam Terbesar di Dunia

Bagi memenuhi keperluan perbankan patuh syariah bagi penduduk Muslim di Malaysia, Bank Islam Malaysia Berhad (atau singkatannya Bank Islam) telah memulakan operasinya pada bulan Julai 1983.

Di peringkat global pula, terdapat banyak bank-bank Islam lain yang sudah ditubuhkan lebih awal daripada Bank Islam di Malaysia. Malah, ada antaranya yang sudah membuka cawangannya di Malaysia seperti Bank Al-Rajhi. Dahulu kami pernah menulis mengenai Suleiman Al Rajhi, pengasas Bank Al-Rajhi yang cukup dermawan.

Pernahkah anda tertanya-tanya apakah bank Islam yang  terbesar di dunia? Kali ini, pihak Iluminasi ingin kongsikan senarai bank Islam paling besar di dunia. Susunan dalam artikel ini dibuat berdasarkan jumlah aset bank-bank ini bagi tahu 2021 (dalam nilai bilion dolar AS).

Abu Dhabi Islamic Bank telah ditubuhkan pada 20 Mei 1997 sebagai Syarikat Saham Awam Bersama melalui Dekri Amiri No. 9 tahun 1997. Bank ini memulakan operasi komersial pada 11 November 1998, dan telah dirasmikan secara rasmi oleh Abdullah Bin Zayed Al Nahyan, Menteri UAE Maklumat dan Budaya pada 18 April 1999.

Semua kontrak, operasi dan urus niaga dijalankan mengikut prinsip Syariah Islam. Pengasas Abu Dhabi Islamic Bank memegang 29% daripada ekuitinya manakala baki 71% dipegang oleh kira-kira 100,000 pemegang saham.

Alinma Bank ialah sebuah syarikat pelaburan saham bersama yang ditubuhkan mengikut Dekri Diraja No. M/15 bertarikh 28 Mac 2006 dan Resolusi Menteri No. 42 bertarikh 27 Mac 2007.

Alinma menyediakan rangkaian komprehensif perkhidmatan perbankan dan pelaburan runcit dan korporat patuh Syariah. Bank ini memberi perkhidmatan kepada pelanggannya melalui rangkaian cawangan dan ATM di seluruh negara, serta melalui saluran alternatifnya, Alinma Internet, Alinma Phone, Alinma Mobile dan Alinma App untuk peranti pintar.

Qatar Islamic Bank telah ditubuhkan pada tahun 1982 sebagai institusi kewangan Islam pertama di Qatar. Produk dan operasinya diselia oleh lembaga Syariah,yang memastikan Bank mematuhi prinsip perbankan dan kewangan Islam. Ia adalah pemberi pinjaman patuh Syariah terbesar di negara ini.

QIB mempunyai lebih 170,000 pelanggan runcit dan lebih daripada 3,000 pelanggan korporat. Ia menjalankan perniagaan domestiknya melalui 31 cawangan di seluruh negara sebagai tambahan kepada pusat khas untuk pelanggan wanita dan ruang istirahat khusus untuk pelanggan istimewa dengan lebih daripada 175 ATM pelbagai fungsi.

Maybank Islamic Berhad ialah anak syarikat milik penuh dan cabang perbankan Islam Kumpulan Maybank. Pada 1 Januari 2008, Maybank Islamic Berhad memulakan operasi sebagai bank komersial pertama yang menawarkan produk dan perkhidmatan perbankan Islam melalui konsep tingkap pada tahun 1993.

Maybank Islamic mengendalikan 12 cawangan dan produk serta perkhidmatannya turut ditempatkan bersama di lebih 400 cawangan, pusat perbankan swasta, pusat kewangan auto, pusat perniagaan dan pusat kewangan perdagangan Maybank di seluruh negara.

Kuwait Finance House (KFH) telah ditubuhkan di Kuwait pada tahun 1977 sebagai bank pertama yang beroperasi mengikut ketetapan Syariah Islam. Ia menerima 170 permohonan untuk membuka akaun baharu pada hari pertama beroperasi pada 31 Ogos 1978.

Pada tahun 2002, KFH membuka cawangan pertamanya di Bahrain dan pada tahun 2005 KFH Malaysia telah ditubuhkan, menjadi bank Islam pertama yang diberikan lesen di Malaysia di bawah Akta Perbankan Islam 1983.

Dubai Islamic Bank (DIB) ialah sebuah bank Islam di Dubai, ditubuhkan pada tahun 1975 oleh Haj Saeed Bin Ahmed Al Lootah. Ia adalah bank Islam pertama di dunia yang telah menerapkan prinsip Islam dalam semua amalannya dan merupakan bank Islam terbesar di UAE.

Ditubuhkan pada tahun 1975, Dubai Islamic Bank ialah bank Islam terbesar di UAE berdasarkan aset dan syarikat saham bersama awam yang disenaraikan di Pasaran Kewangan Dubai. Bank ini mengendalikan 90 cawangan di seluruh UAE.

Bank Al Rajhi (sebelum ini dikenali sebagai Al Rajhi Banking and Investment Corporation) ialah sebuah bank Arab Saudi dan bank Islam terbesar di dunia berdasarkan jumlah modal.

Bank ini merupakan pelabur utama dalam perniagaan di Arab Saudi dan merupakan salah satu syarikat saham bersama terbesar di Arab Saudi. Bank Al-Rajhi mempunyai lebih 600 cawangan. Ibu pejabatnya terletak di Riyadh, dengan enam pejabat wilayah. Al Rajhi Bank juga mempunyai cawangan di Kuwait dan Jordandan anak syarikat di Malaysia dan Syria.


Inilah Bulu Paling Mahal Di Dunia

Apakah bulu haiwan paling mahal di dunia? Mungkin anda yang menyangka ianya pasti datang daripada haiwan eksotik namun itu tidak benar sama sekali.

Bagi yang tidak tahu, bulu paling mahal di dunia datangnya dari sebuah kawasan pergunungan tinggi Andes di Peru. Bulu ini asalnya daripada sejenis haiwan yang berasal dari keluarga Llama dan Alpaca yang dikenali sebagai Vicuna atau Vicuña dalam bahasa Sepanyol.

Haiwan ini dikenal pasti dengan badan langsing setinggi 1.8 meter dan bulu emas berkilauan. Lapisan bulu nipis dan lembut serta hangat dijual lebih mahal daripada bulu cashmere yang bernilai tinggi.

Bulu Vicuña cukup panas untuk memastikan suhu badannya dikawal dengan selesa terhadap suhu Andes yang sejuk mencucuk pada ketinggian pada 4,000m. Selain itu, bulunya juga cukup lembut dan ringan, menjadikan harganya begitu mahal di pasaran.

Mungkin ada pembaca Iluminasi yang tertanya-tanya apakah yang membuatkan bulu haiwan ini begitu mahal dan berapakah purata harga untuk bulu haiwan yang cukup unik dan premium ini.

Sekilo bulu vicuña yang belum diproses berharga antara $400 dan $600. Setelah diproses, benang vicuña berharga $10,690 sekilo. Sweater boleh berharga antara $4,000 dan $9,000 dan selendang antara $3,000 dan $7,000. Kot Vicuña boleh berharga sehingga $31,000.

Selain daripada bulu paling mahal, vicuña juga merupakan salah satu bulu paling jarang ditemui dan paling lembut di muka Bumi ini. Terdapat banyak sebab mengapa vicuña sangat berharga!

Tidak lama dahulu, vicuña sangat jarang ditemui dan berada di ambang kepupusan. Walaupun mereka dilayan sebagai haiwan istimewa di bawah pemerintahan Inca, dekad pemburuan tanpa had di Peru mendorong haiwan ini di ambang kepupusan.

Pada masa ini, vicuñas berada di bawah perlindungan yang ketat dan mereka dipantau dengan teliti. Program pemuliharaan dan pengembalian semula telah membawa jumlah vicuña di Peru kembali kepada 350,000 ekor.

Kerajaan Peru mempunyai sistem pelabelan khas yang mereka gunakan untuk mengesan (eksport) gentian bulu vicuña untuk mencegah pemburuan haram dan perdagangan haram. Bulu vicuña tumbuh agak perlahan dan oleh itu haiwan itu hanya boleh dicukur setiap tiga tahun sekali.

Setiap ekor hanya mampu menghasilkan 200 hingga 500 gram bulu yang belum diproses. Apabila vicuñas dicukur, mereka perlu ditangkap dari liar terlebih dahulu dan sudah tentu, mereka dilepaskan selepas itu. Dengan kualiti berharganya, hanya empat tan bulu ini dieksport setiap tahun ke Itali, England, Jerman dan Amerika Syarikat.

Dalam dunia pra-Columbus abad ketiga belas, Vicuñas menikmati penghormatan tinggi dalam empayar Inca dimana haiwan ini dianggap haiwan yang istimewa. Bulu mereka dianggap sebagai lapisan emas, dan hanya dikhaskan untuk golongan diraja.

Proses mencukur bulu haiwan ini adalah proses yang suci dimana kumpulan besar Vicuñas dikumpulkan dan dicukur dalam proses yang dipanggil Chaccu tetapi dilepaskan selepas itu. Tiada siapa pada zaman itu pernah membunuh Vicuña.

Menjelang 1532 walaupun, penakluk Sepanyol telah mengambil alih tanah itu dan melanggar tradisi tamadun Inca untuk keuntungan mereka sendiri. Bulu Vicuña telah diterima sebagai komoditi yang menguntungkan setara dengan sutera pada zaman dahulu.

Perbezaannya ialah di kalangan orang Sepanyol, haiwan ini dengan mudah dibunuh untuk bulunya. Berjuta-juta Vicuña yang berkeliaran bebas telah diburu untuk mendapatkan bulu mereka yang berharga. Hanya beberapa abad kemudian, undang-undang pengharaman pembunuhan haiwan ini diperkenalkan.

Dengan hanya tinggal 6,000 Vicuña pada tahun 1960, kerajaan Peru mengisytiharkan mereka sebagai spesis terancam. Pemburuan haram sekali lagi diharamkan. Rizab Vicuña seluas 40 batu persegi yang dipanggil Pampas Galeras telah diisytiharkan di rantau Ayacucho.

Pada masa kini, bulu haiwan ini sangat berharga dan merupakan bulu paling mahal di dunia. Kerajaan memberi insentif kepada perdagangannya dan dengan ini membantu penduduk tempatan yang miskin boleh mula memperoleh pendapatan daripadanya.

Pada masa sama usaha ini akan memberi alasan kepada penduduk tempatan untuk melindungi jumlah yang semakin berkurangan.

Hari ini, kira-kira 200,000 Vicuñas berkeliaran di rantau ini sekali lagi. Upacara Chaccu diteruskan di masyarakat luar bandar dan tetap terbuka kepada pelancong juga.


5 Jenis Boss Yang Disayangi dan Dibenci Rakyat Malaysia

Sebagai staff, kita di peringkat bawahan ni memang banyak benda nak mengeluh berkenaan boss, supervisor atau majikan kita.

Tetapi bagi mereka yang pernah atau masih bergelar boss ni, hanya mereka yang duduk dalam kedudukan ini faham bagaimana sukarnya memegang kuasa dan tanggungjawab menguruskan sesuatu organisasi. Bagaimanapun malangnya, harus kita terima hakikat bukan semua boss sama.

Ada yang best. Ada yang kejam macam diktator. Ada juga yang sebenarnya tak layak jadi boss, tapi disebabkan sepupu kepada pakcik belah mak dia pemilik syarikat tu; dia layak jadi boss anda.

Berikut adalah lima jenis boss yang boleh kita temui, disayangi dan juga dibenci kita semua.

Ini boss paling susah kita nak deal dengan dia. Semua benda kena ikut cara dia; kalau tak ikut salah - walaupun tugasan tersebut boleh diselesaikan dengan kaedah berbeza yang lebih cepat dan lebih efektif.

Masa mesyuarat pula dia akan berleter 2-3 jam, komen satu per satu semua perkara yang dia rasa perlu diubah, diperbetul atau ditambahbaik. Dengar dia membebel saja dah habis separuh hari kerja, tapi expectation dia tak berubah. Dia nak semua benda siap hari tu juga walaupun dah banyak masa terbuang dengar dia mengomel.

Jadi terpaksalah kita buat overtime. Boss jenis ni sangat-sangat gemarkan orang yang rajin buat kerja lebih masa kerana bagi dia kerja lebih masa adalah lebih baik berbanding buat kerja habis dalam masa yang ditetapkan.

Tetapi disebabkan ramai tak nak dipandang serong boss jenis ni, ramai pun buat sajalah overtime sambil yakinkan diri lebih banyak overtime itu petunjuk staff yang bagus.

Kadangkala ada ketika lantikan boss hadir bukan dari mereka yang layak. Bermacam situasi boleh berlaku yang menyumbang kepada situasi ini, tetapi biasanya berlaku bila ada staff naik pangkat jadi boss - tetapi dia dah hampir usia pencen dia atau lebih mudah, kita dapat boss jenis malas.

Boss jenis ni tak nampak keperluan untuk dia push staff dia atau perbaiki situasi yang mungkin boleh diperbaiki. Pada dia, mentaliti dia adalah dia makan gaji. Dia jaga hati semua orang elok-elok tak perlu wujudkan konflik, biar semua orang happy - tugas dia selesai.

Kerja asal siap, lambat sikit pun tak apa. Kalau staff nak keluar sekejap tu, no problem. Mula-mula memang nampak semua OK. Lama-kelamaan staff tu sendiri akan mula ambil kesempatan ke atas kelonggaran yang ada dan akhirnya ofis pun kerap kali kosong.

Orang call pejabat tak berangkat. Kaunter tak dijaga. Inventori tak diselia dengan betul. Tak apalah; asalkan semua orang happy dan dapat gaji.

Maaflah kalau penulis katakan - selalunya jenis ni hadir dari golongan wanita. Bila dia ada saja gaduh dengan suami ke atau ada masalah keluarga, habis satu pejabat jadi mangsa dia. Muka masam je satu hari tu.

Kita nak minta dia tandatangan apa-apa dokumen pun kena jeling, macam kita ada buat salah. Memang harus kita akui, kita semua ni manusia, ada emosi dan perasaan.

Sukar untuk kita elak daripada terbawa-bawa masalah yang kita kena hadap di rumah ke pejabat - tetapi apabila masalah emosi itu menyumbang kepada gangguan produktiviti, orang lain pun akhirnya terpalit sekali.

Kalau dah kahwin tu, bolehlah kita lebih memahami. Namun kadang-kadang yang dah agak berusia, belum kahwin tu pun sikit-sikit nak tayang emosi masa mesyuarat tu - peninglah semua orang.

Teknologi semakin lama semakin cepat peredarannya dan bukan semua orang mampu mengejar kemajuan yang ada. Termasuklah boss-boss yang berkhidmat dah agak lama.

Bila ada sistem baru, dia cuba elak daripada belajar guna. Benda mudah macam gunakan aplikasi sidang video maya pun dia kalau boleh nak elak sentuh. Semua benda nak kena rujuk dan harap orang lain buatkan, hanya kerana bagi sesetengah boss ni - dia dah tak mampu belajar benda baru.

Jika situasi tersebut tak beri kesan kepada orang lain, tak mengapa. Tetapi ada sesetengah jenis boss yang nak seluruh pejabat kekal gunakan aplikasi, perisian atau perkakasan yang mesra dia; walaupun hakikatnya kalau ditambahbaik kerja mampu jadi lebih mudah.

Kita pun ikut sajalah arahan yang dikeluarkan kerana dah itu standard yang ditetapkan. Standard itu pula lebih layak dikata 20 tahun dulu punya kebiasaan.

Anda pernah dapat boss yang nak orang bawahan semua tengok dia seolah-olah orang yang cukup penting dan perlu dihormati - sampaikan bila dia hadir ke pejabat pun, semua orang kena beratur tepuk tangan bila dia berjalan masuk ke pejabat?

Dapat boss macam ni memang sukar - kerana individu boss sebegini melihat anda semua bernasib baik dan sangat bertuah dipilih masuk menyertai syarikat mereka. Mereka tidak melihat anda turut sama membantu syarikat naik, sebaliknya dia lah yang mengubah nasib anda semua.

Hubungan pekerja-majikan bagi dia adalah sehala dan anda harus bersyukur dia menggajikan anda.

Boss sebegini sukar untuk ditangani kerana bagi mereka tak kiralah anda pengurus ke, supervisor ke, ketua jabatan ke, head of department, macai, peon, office boy, kerani, intern atau apa saja jawatan anda - anda harus bersedia untuk melayan semua tugasan dan tanggungjawab yang bakal dianugerahkan kepada anda.

Biasa golongan begini hadir dari jenis individu yang berpangkatlah. Sama ada mempunyai title sebab jasa atau sekadar beli title, hanya boss jenis ni sajalah yang tahu.


5 Tabiat Memandu Yang Boleh Selamatkan Nyawa Anda

Siapa di sini rasa memandu kereta di negara kita, adalah satu pengalaman yang manis boleh angkat tangan tak? Kami andaikan ada lah 1 daripada 10 orang di luar sana yang benar-benar mengangkat tangan.

Selebihnya terpaksa mengakui walaupun pahit; walaupun kita dah cuba jadi pemandu yang berhemah sekalipun, pasti akan ada situasi atau pengalaman buruk yang membuatkan kita menyumpah-nyumpah atas jalan raya.

Tetapi itu tak menghalang kita daripada terus berkempen untuk menggalakkan pemandu lain mengamalkan sikap tak pentingkan diri sendiri ketika memandu. Berikut adalah lima tabiat sangat mudah, ringkas dan senang nak amalkan; yang kami yakin mampu membantu sikap kita di atas jalan.

Pasti ramai yang mengeluh dengan cadangan ini bukan? "Kalau dah hijau tu, jalan lah cepat!" fikir mereka.

Tetapi sudah ada banyak kemalangan yang berlaku kepada mangsa, akibat daripada tindakan segelintir pemandu yang cuba mengejar lampu isyarat yang sedang bertukar dari kuning ke merah - sehingga mengakibatkan kemalangan berlaku kepada kenderaan yang sepatutnya sudah berjalan.

Lagilah dalam era di mana jalan raya kita dipenuhi penghantar barangan dan makanan yang terkejar masa.

Tak salah untuk kita amalkan sikap sabar, tunggu sebentar walaupun lampu isyarat kita dah bertukar hijau. Beri waktu kepada pemandu paling depan meneliti adakah laluan sudah benar-benar selamat.

Tak perlu rasanya untuk kita terus menekan hon mengarahkan kereta depan cepat sedetik selepas lampu hijau muncul. Anda marah-marah, orang depan anda marah-marah. Semua orang jadi tertekan.

Ini benda asas yang paling penting tapi sayangnya tak ramai yang mampu melakukannya.

Sukar untuk kami memperjelaskan kenapa situasi ini terus berlaku, sehinggakan kadangkala kami rasa adalah lebih baik lampu isyarat ke kiri dan ke kanan ini dijual sebagai aksesori tambahan kerana pemasangannya tidak diaplikasikan.

Bagaimanapun lain pula kisahnya bagi sesetengah pemandu yang menggunakan lampu isyarat belok, bila dia merasakan dah bagi isyarat tu tandanya dia dah ada hak untuk terus membelok. Tidak.

Lampu isyarat belok bukanlah tanda anda perlu diberikan ruang untuk membelok, sebaliknya lampu itu menandakan anda memohon agar diberikan ruang untuk melakukan pusingan.

Bagi pemandu lain yang dah nampak orang depan bagi signal, apa salahnya perlahankan sikit kenderaan anda dan bagi dia masuk? Penulis selalu sangat hadapi bila kita bagi signal, time-time tu la kereta di belakang nak memecut.

Mungkin itu lah agaknya punca ramai antara kita malas nak bagi lampu isyarat belok?

Penulis dulu sewaktu mengambil lesen, hanya lesen motorsikal memerlukan kita melakukan brek kecemasan. Kereta tak ada.

Ini menyebabkan rata-rata pemandu kereta yang ada dan memandu di jalan raya setiap hari belum pernah melakukan brek kecemasan. Situasi ini agak malang, kerana brek mengejut ini sebenarnya adalah satu kemahiran yang perlu kita biasakan.

Dah biasa dah kita melihat bagaimana kereta yang dihentikan secara paksa hilang kawalan seterusnya terbabas akibat kawalan stereng yang huru-hara. Semua ini berpunca kerana kita pertama kali perlu melakukan brek kecemasan, semasa kecemasan sebenar.

Kita tidak tahu bagaimana reaksi semulajadi kenderaan kita semasa situasi itu berlaku. Nasihat penulis, cuba cari kawasan lapang bertar yang selamat - latih diri anda melakukan brek kecemasan. Tak perlu kelajuan tinggi pun.

Fahamkan bagaimana respon kenderaan anda semasa situasi itu. Adakah refleks anda lebih berat ke kiri atau ke kanan. Berapa pantas kaki anda boleh menakan pedal brek. Sedalam mana kelegaan pedal brek yang perlu diatasi untuk pemberhentian itu layak dikatakan brek kecemasan.

Dalam era PKP, kita dah dibiasakan dengan penjarakan fizikal. Rasa lega juga apabila ketika perlu beratur, tidak ada orang yang berdiri rapat-rapat.

Situasi tersebut boleh juga diaplikasikan kepada pemanduan di atas jalan raya. Amalkan memberi ruang kepada pemandu lain, khasnya pemandu di depan kita.

Yang kita nak rapat sangat dengan dia sampai dia boleh nampak lubang hidung kita di cermin pandang belakang dia, entahlah apa sebabnya. Kekalkan jarak selamat ketika memandu dalam kelajuan tinggi melebihi 70km/j.

Beri juga ruang apabila ada orang lain memberi isyarat menukar lorong. Mudahkan orang lain menyusur masuk ke jalan utama dari persimpangan. Fahamkan betul-betul siapa yang layak mendapat hak 'berjalan dulu' atau the right of way di atas jalan raya.

Tidak ramai yang sedar memandu kenderaan adalah satu kemahiran yang perlu diasah, sama seperti bermain instrumen, melukis, memasak atau bermacam lagi kemahiran yang ada.

Seorang jurukira di kedai pun perlu belajar mengendalikan mesin kira. Kadangkala jurukira sendiri perlu memohon bantuan bagi menyelesaikan masalah yang timbul. Untuk setiap kemahiran, latihan adalah jalan terbaik bagi mempertingkatkan kemahiran kita.

Begitu juga memandu. Dengan memandu setiap hari, kita sebenarnya melatih diri kita. Bezanya, selepas tamat kursus memandu, latihan kita biasanya berlaku seorang diri. Lebih penting untuk difahami, semasa kita 'berlatih' - nyawa kita jadi taruhan.

Seorang pemandu dianggarkan sudah mempunyai kemahiran yang cukup untuk memandu selepas telah memandu di antara 3 ke 5 tahun. Itupun bergantung kepada kekerapan beliau memandu. Ada yang sebulan sekali pegang stereng pun ada, masuk jalan raya terkedek-kedek nak ikut aliran trafik.

Apa yang penulis sampaikan; kita tidak tahu di atas jalan raya siapa yang memandu dengan berkemahiran dan siapa yang tidak mahir. Lebih mudah untuk kita andaikan semua pemandu di sekeliling kita tidak mahir.

Jadi bila kita anggap semua di sekeliling kita bawa dengan cara berbahaya, secara automatik kita sendiri rasa takut dan akan amalkan pemanduan secara berjaga-jaga.


Sejarah Cukai Kepada Rakyat Yang Hodoh di Amerika 1880an

Orang kata cantik itu subjektif. Namun, tidak semua manusia dilahirkan memiliki paras rupa yang tampan, cantik dan menawan. Namun, tahukah anda di Amerika Syarikat satu ketika dahulu anda boleh dikenakan "denda" sekiranya kelihatan hodoh di tempat awam?

Pada tahun 1880-an, anda boleh didenda kerana menjadi hodoh di khalayak ramai. Ordinan di seluruh Amerika Syarikat tidak membenarkan sesiapa sahaja yang "berpenyakit, cacat, dicacatkan atau dalam apa-apa bentuk kecacatan sehingga menjadi objek yang tidak sedap dipandang atau menjijikkan" untuk muncul di tempat awam.

Undang-undang ini juga bukan jenaka, ia datang dengan definisi ketat tentang keburukan dan kehodohan yang merentasi kelas sosial dan status ekonomi. Di Amerika abad ke-19, bukan satu rahsia lagi bahawa kelas sosial dan penampilan seseorang berjalan seiring.

Beberapa ketika pada tahun 1867, salah satu pertama undang-undang hodoh telah diluluskan di San Francisco "Untuk Melarang Pengemis Jalanan Dan Menahan Orang Tertentu Daripada Muncul Di Jalanan Dan Tempat Awam".

Jalan-jalan telah dibersihkan melalui undang-undang ini supaya seorang wanita boleh berkeliaran bebas daripada ketakutan daripada "raksasa hodoh" yang melepak di sudut-sudut jalanan.

Perkataan-perkataan seperti 'menjijikkan', 'tidak sedap dipandang', 'kecacatan fizikal' dan seumpamanya dimuatkan dalam kebanyakan ordinan di seluruh Negeri, tetapi setiap undang-undang mempunyai versi tersendiri yang melarang perbuatan mengemis dan merayau-rayau untuk penipu yang kelihatan hodoh itu.

Sebuah artikel di Chicago Tribune menyebut penyingkiran pengemis yang tidak sedap dipandang dari jalanan sebagai faedah untuk orang awam. Apabila kemalangan di bidang industri meningkat, seorang lelaki tanpa jari dilihat sebagai pekerja berpengalaman yang mungkin menjadi mangsa kemalangan pekerjaan.

Dalam persekitaran sosial yang begitu kompleks, bagaimanakah orang ramai akan bertindak balas terhadap undang-undang diskriminasi terhadap mereka yang kelihatan hodoh dan cacat?

Pada tahun 1881, James Peevey meluluskan ordinan melalui Majlis Bandaraya Chicago sebagai undang-undang anti-pengemis terhadap mereka yang menimbulkan "kehodohan" mereka untuk menggalakkan sumbangan sedekah. Denda $1 hingga $50 telah dikenakan ke atas mana-mana orang miskin yang sepadan dengan kriteria ditetapkan dan dihantar ke pusat gelandangan Cook County Poorhouse.

Tetapi undang-undang ini juga mewajibkan pengecualian untuk tentera yang cacat kerana menghormati veteran perang. Dari masa ke masa, memo Peevey telah dibahaskan secara meluas dan disemak untuk memasukkan definisi yang teliti kehodohan dan larangan yang kemudiannya dilaksanakan sebagai salah satu undang-undang hodoh yang paling tidak berperikemanusiaan.

Ini termasuk larangan pekerjaan serta diskriminasi sosial untuk pelbagai kumpulan orang cacat fizikal. Tetapi pada masa itu adalah pemahaman umum bahawa undang-undang itu bukanlah undang-undang menyeluruh terhadap mereka yang cacat, tetapi hanya terhadap mereka yang tidak dapat menampung diri mereka secara kewangan.

Jurang antara kaya dan miskin dengan itu mula menjadi lebih mendalam. Walaupun askar dan artis kontemporari mendapat tempat dalam masyarakat, penganggur telah ditolak lebih jauh ke tepinya. Pada masa itu, kerajaan tempatan bandar enggan menerima perbezaan antara mereka yang mengemis kerana terlalu malas untuk bekerja dan mereka yang mengemis kerana mereka tidak mendapat pekerjaan.

Pekerja industri juga dikecualikan daripada undang-undang selagi mereka boleh mencari kerja dan menyara diri sendiri. Walau bagaimanapun, garis perbezaan antara undang-undang anti-pengemis dan undang-undang hodoh dibiarkan kabur.

Orang ramai kemudiannya telah mula mengambil tahu tentang pekerja kereta api yang kehilangan anggota badan di tapak kerja dan Persatuan Pertolongan dan Bantuan dilihat memberikan bantuan sementara kepada mereka agar mereka boleh bangkit semula.

Tanggapan asas kekal bahawa jika anda boleh menyokong diri anda, anda layak berada dalam kalangan masyarakat. Jika tidak, anda adalah dianggap "hodoh". Oleh itu, undang-undang terpakai kepada orang ramai lebih kepada alasan ekonomi daripada berdasarkan penampilan.

Hanya pada penghujung Perang Dunia pertama, sensitiviti orang ramai terhadap undang-undang ini semakin menebal. Apabila para tentera yang pulang ramai yang mengalamai pekak dan buta atau kehilangan anggota badan, mentaliti masyarakat ketika itu beralih ke arah penerimaan orang kurang upaya.

Istilah 'undang-undang hodoh' telah dianugerahkan kepada ordinan kejam pada tahun 1975 untuk subjek perkara mereka dan kerana kesannya yang mengerikan. Menjelang tahun 1974 undang-undang itu telah pun dimansuhkan.

Orang kurang upaya secara beransur-ansur ditawarkan lebih banyak akses dan pada tahun 1990, Akta Orang Kurang Upaya Amerika telah diluluskan di Amerika Syarikat yang menekankan penerimaan masyarakat setempat terhadap golongan ini.


Apa Kuasa Sebenar Seorang Pengawal Keselamatan?

Kes-kes berkaitan pengawal keselamatan seringkali dilaporkan berlaku di negara kita, apatah lagi selepas kemudahan telefon pintar membolehkan rakaman dilakukan.

Sama ada mereka menjadi pemangsa, mangsa atau sebenarnya individu yang berada di tengah-tengah situasi kurang enak, kerjaya sebagai seorang pengawal sekuriti atau security guard ini senantiasa berdepan realiti sukar dek perlu berdepan dengan orang awam tanpa sempadan.

Apa sebenarnya bidang kuasa seorang pengawal keselamatan jika mereka perlu melibatkan diri dalam situasi kurang menyenangkan?

Secara keseluruhannya, seorang pengawal keselamatan mempunyai kedudukan yang sama saja dengan kita 'orang biasa', tertakluk kepada semua perkara di bawah Kanun Keseksaan.

Ini bermakna secara asasnya seorang pengawal keselamatan tidaklah boleh disamakan dengan seorang polis, tentera ataupun petugas keselamatan negara yang lain mahupun seorang anggota pasukan sukarelawan Malaysia atau RELA.

Dari aspek undang-undang, tindakan seorang pengawal keselamatan tertakluk kepada Kanun Keseksaan, Kanun Prosedur Jenayah dalam situasi di mana dia perlu menahan orang lain, Akta Rahsia Rasmi dan Akta Kawasan Larangan dan Tempat Larangan.

Bagi sesetengah pengawal keselamatan yang terlatih dan mempunyai lesen mengendalikan senjata api, mereka juga tertakluk kepada kesemua Akta Senjatapi negara kita.

Syarat utama untuk seseorang menjadi pengawal keselamatan mestilah seorang warganegara Malaysia yang tamat latihan asas pengawal keselamatan bersama Kementerian Keselamatan Dalam Negeri, mempunyai perwatakan yang baik dan telah lulus proses tapisan keselamatan yang dikendalikan Polis di-Raja Malaysia.

Mereka haruslah berusia di bawah 60 tahun, melepasi berat dan tinggi minima, mempunyai kesihatan yang baik serta lulus ujian air kencing bagi menguji bahan terlarang. Kesemua ini memerlukan pengesahan dari pihak perubatan bertauliah.

Satu pengecualian khas diberikan kepada warga Nepal yang berstatus pesara tentera di negara mereka. Kumpulan individu dari kategori ini diberikan kebenaran untuk dilantik sebagai pengawal keselamatan di negara kita dan lantikan mereka turut mengenakan syarat yang sama seperti disenaraikan.

Bagi pengawal keselamatan biasa, mereka boleh dibekalkan dengan senjata pertahanan jenis T-Baton yang diperbuat daripada polikarbonat atau kayu cota yang diperbuat dari kayu.

Untuk pengawal keselamatan bersenjatapi, syarikat yang melantik mereka perlu menyediakan senjata api untuk kegunaan pengawal. Semua pengawal bersenjatapi perlu menjalani latihan menembak minima 2 kali dalam setahun selain sudah direkodkan mahir mengendalikan, menyelia dan menyimpan senjata api.

Tidak ada peralatan gari dibenarkan untuk kegunaan mana-mana pengawal keselamatan.

Bagi orang ramai yang biasa perlu memasuki kawasan kediaman berpagar dan bersekuriti, anda pasti pernah diminta menyerahkan dokumen pengenalan diri untuk simpanan di pondok sekuriti kan?

Tindakan itu sebenarnya merupakan satu kesalahan undang-undang. Mana-mana pengawal keselamatan sebenarnya tidak mempunyai hak untuk meminta dan menyimpan dokumen pengenalan diri kita.

Seorang pengawal keselamatan juga secara amnya dibenarkan bertindak menyerang suspek atau mempertahankan diri sendiri dengan kaedah fizikal sekiranya perlu, apabila premis yang dijaga atau individu yang duduk di dalamnya berdepan masalah.

Bagaimanapun, tahap fizikal yang dibenarkan haruslah hanya untuk menamatkan konflik dengan kadar segera dan bukanlah sehingga sengaja mengakibatkan kecederaan parah atau lebih teruk kematian.

Mereka juga dibenarkan untuk menangkap dan mengikat suspek bagi memastikan konflik tidak berlanjutan, seterusnya menghubungi polis untuk tindakan selanjutnya.

Dari aspek bidang kuasa berkaitan sekatan di kawasan-kawasan yang dianggap tertutup atau aksesnya terhad, seseorang pengawal keselamatan mempunyai lebih banyak kuasa yang sah di sisi undang-undang.

Mereka dibenarkan untuk menangkap dan menahan mana-mana individu yang didapati menceroboh masuk kawasan yang dikategorikan kawasan larangan.

Bagi kes di mana seseorang penduduk enggan melunaskan bayaran bulanan penyelenggaran khasnya di kawasan kediaman berstatus strata seperti apartment dan kondominium - seorang pengawal keselamatan boleh untuk menghalang kenderaan penghuni yang culas masuk ke dalam kompaun kediamannya.

Jadi sekiranya selama ini anda mengatakan anda menganggap pengawal sekuriti yang menghalang kenderaan pemilik rumah masuk sebagai satu kesalahan kerana 'pemilik rumah tetap pemilik rumah', anda tersalah tanggapan.

Pengawal sekuriti dibenarkan untuk menghalau kenderaan anda keluar. Sekiranya seorang pemilik enggan dan cuba merempuh penghadang, pengawal sekuriti dibenarkan untuk bertindak selagi mana dia mampu asalkan dia tidak membahayakan nyawa sendiri.

Dalam situasi agresif sedemikian rupa, adalah lebih baik pengawal keselamatan menghubungi pihak polis - kerana memang ada jenis manusia sedemikian rupa.


5 Perkataan Yang Mempunyai Sejarah Yang Sukar Dipercayai

Percakapan merupakan sesuatu yang akan majoriti kita lakukan setiap hari. Dianggarkan setiap hari kita secara purata menyebut di antara 5,000 ke 7,000 patah perkataan kesemuanya.

Angka ini pastilah lebih tinggi sekiranya kerjaya anda memerlukan anda bercakap setiap masa. Dalam setiap beribu-ribu perkataan yang biasa kita sebut atau dengari, pasti ada perkataan yang telah melalui sejarah yang panjang dan unik, membuatkan kita tidak sangka sedemikian rupa susur galur perkataan tersebut.

Berikut adalah lima perkataan yang biasa kita dengar serta mempunyai sejarah yang sangat panjang, aneh dan ada ketikanya melucukan.

Zaman sekarang ini peniaga dan penjual produk cukup gemar memasarkan produk mereka menggunakan ulasan secara testimoni, kerana dikatakan lebih dipercayai pengguna berbanding iklan.

Walaupun tidak dapat disahihkan secara fakta, beberapa penyelidik bahasa berpendapat istilah 'testimoni', berhubungkait dengan istilah 'testikel.' Pendapat popular menyebut lelaki Rom zaman dahulu akan memegang bahagian zakar mereka atau zakar satu sama lain, semasa mengangkat sumpah.

Selain itu di dalam kitab Bible juga ada disebutkan tindakan sama iaitu meletakkan tangan ke bahagian peha, dilakukan oleh Abraham dan juga Joseph ketika kedua-duanya bersaksi dan berikrar kepada Tuhan.

Secara linguistiknya, 'testis' yang kini lebih popular merujuk kepada organ lelaki, terlebih dahulu telah digunakan bagi merujuk kepada seorang saksi. Walaupun sejarah ini serta hubungan kedua-duanya masih diperdebatkan, kami yakin anda akan terfikir tentang perkara ini setiap kali anda menulis testimoni di masa akan datang.

Kami yakin ramai mengamalkan syampu rambut setiap hari. Tahu tak dari mana datangnya perkataan ini?

Syampu atau shampoo yang kini merujuk kepada bahan cecair yang kita gunakan untuk mencuci rambut, karpet atau kereta serta perbuatan membasuh sesuatu dengan air bersabun - berasal dari istilah Hindi 'champo.'

Asalnya, 'champo' mempunyai makna menguli atau mengurut sesuatu agar sebati biasanya digunakan dalam perbuatan menguli tepung. Perkataan itu diperluaskan lagi maknanya, merujuk kepada perbuatan seseorang mengurut kepala dengan minyak bagi menyihatkan kulit kepala - ibarat dia sedang menguli tepung.

Tiba era penjajahan Inggeris di India sekitar pertengahan abad ke 19, masyarakat Britain di sana mula menggunakan istilah 'champo' untuk merujuk perbuatan mencuci kepala, direkodkan kali pertama dalam bahasa Inggeris pada tahun 1860 dengan ejaan 'shampoo.'

Persoalannya di sini - adakah istilah 'campur' dalam bahasa Melayu, berkongsi asal-usul yang sama?

Setiap hari kita akan 'log masuk' atau 'log in' ke dalam akaun milik kita, baik akaun bank, media sosial atau emel. Kenapa kita sebut 'log'?

'Log' secara tunggal mempunyai makna kayu pokok yang besar dan aktiviti pembalakan ini telah menjadi salah satu industri besar sejak dahulukala lagi.

Ketika abad ke 17, semua kayu log yang telah ditebang akan diangkut dengan kapal dan setiap rekod berkenaan urusan kapal pengangkut kayu tadi, akan direkodkan dalam sebuah buku yang dinamakan 'buku log' atau 'log book.'

Urusan rekod-merekod ke dalam buku ini akhirnya mula dirujuk sebagai satu perbuatan sehingga menjadi kata kerja, sebelum digunakan kali pertama untuk memasukkan rekod atau data ke dalam komputer sekitar tahun 1963.

Selepas tamatnya pandemik ni, jemputan untuk kita menghadiri kenduri-kendara atau wedding nampak kembali rancak. 'Menghadiri wedding' kembali popular di bibir kita.

'Wedding' ari aspek bahasa Inggerisnya membawa makna 'persetujuan untuk bersatu'. Tetapi pasti tidak ramai yang menyangka, istilah akarnya iaitu 'wed' sebenarnya mempunyai makna yang jauh berbeza serta agak melucukan jika dikaitkan dengan perkahwinan.

'Wed' atau 'wedd' sebenarnya berasal daripada istilah 'wadh' dalam bahasa Proto Indo-Eropah yang membawa makna 'mempertaruhkan sesuatu yang bernilai', lebih mirip dengan perbuatan berjudi. Makna ini lebih meluas diamalkan dalam bahasa lama Norse, Dane dan Jerman Lama.

Bahasa Inggeris Kuno meminjam istilah ini, menukarkannya menjadi 'weddung' yang membawa makna serupa, serta menambah maknanya kepada dua jiwa yang mempertaruhkan diri dengan satu sama lain; yakni berkahwin. Mungkin ada benarnya; perkahwinan memang satu perjudian.

Dapat pasangan yang baik, menanglah kita. Dapat yang teruk? Bungkus.

Sebelum istilah 'kamera' digunakan bagi merujuk kepada peranti untuk menangkap gambar, istilah itu sebenarnya telah digunakan terlebih dahulu dalam bahasa Latin bagi merujuk kepada ruangan bilik yang bertutup dalam keadaan gelap dan suram.

Wujud dalam beberapa versi berbeza mengikut bahasanya seperti 'camara' (Sepanyol), 'Kamara' (Yunani) dan 'camra' (Ireland Kuno), istilah ini mula digunakan dalam istilah 'camera obscura'; merujuk kepada bilik di mana tayangan atau projeksi visual dapat dilihat pada tirai yang dipasang.

Dari peralatan inilah idea asas tentang proses rakaman fotografi dan pengimejan tradisional mula dibangunkan. Istilah itu kekal digunakan untuk merujuk kepada peranti mengambil gambar.

Walaupun kini lebih popular dengan makna baru itu, istilah lamanya tetap terus wujud. 'Kamar' dalam bahasa kita pun masih mengekalkan istilah asal yang merujuk kepada bilik tertutup untuk privasi.

Apa yang menarik, terdapat sebuah bangunan di Oxford University yang dinamakan Radcliffe Camera. 'Camera' dalam nama ini bukanlah bermaksud 'kamera' sebaliknya membawa maksud 'bilik membaca.' Jika anda berpeluang ke sana dan mencari di mana kameranya - besar kemungkinan anda tidak akan menemuinya.


5 Spesis Baru Yang Dinamakan Sempena Nama Kumpulan Rock

Apabila seseorang saintis membuat penemuan spesis hidupan baru seperti serangga, mikroorgisma, varieti bunga dan sebagainya, mereka diberi kelebihan untuk menamakan hidupan tersebut. Kadang-kala, mereka akan meletakkan nama tempat, orang atau apa sahaja mengikut minat mereka.

Tahukah anda terdapat banyak spesis hidupan yang baru ditemui yang telah dinamakan sempena nama penyanyi atau band rock popular antarabangsa. Besar kemungkinan, saintis yang membuat penemuan tersebut meminati kumpulan atau penyanyi rock tersebut.

Kali ini, pihak Iluminasi ingin kongsikan pula senarai 5 hidupan yang baru ditemui yang dinamakan sempena nama individu atau kumpulan rock antarabangsa.

Brazil adalah rumah kepada banyak vertebrata darat dan invertebrata berbanding tempat lain di dunia, menjadikannya salah satu negara yang paling banyak kepelbagaian biologi di luar sana. Dalam bidang muzik, mereka juga mempunyai kepelbagai kumpulan rock.

Salah satu kumpulan rock yang cukup popular, Sepultura berasal dari sini dan siapa sangka sejenis cacing diberi nama Terebellides sepultura  sempena kumpulan heavy metal Brazil Sepultura. Ditubuhkan pada tahun 1984 oleh adik beradik Max dan Igor Cavalera, band ini merupakan kuasa utama dalam genre groove metal, thrash metal dan death metal pada akhir 1980-an dan awal 1990-an,

Seekor ulat api fosil berotot, ditemui oleh saintis dari Universiti Bristol dan Muzium Sejarah Semula Jadi, telah dinamakan Rollinschaeta myoplena sebagai penghormatan kepada pemuzik punk, Henry Rollins.

Penemuan fosil denga tisu otot jarang berlaku dan biasanya tidak diterangkan secara terperinci oleh ahli paleontologi. Henry Rollins, karakter utama Black Flag danthe Rollins Band, ialah seorang legenda punk tegar, tetapi beliau juga seorang penulis, pelakon filem dan aktivis yang mahir.

Nama spesis di atas mungkin agak panjang namun tahukah anda bahawa sebenarnya ia diinspirasikan daripada nama penyanyi kumpulan The Rollling Stones? Dua fosil trilobite yang telah pupus dinamakan pada tahun 1995 sempena nama penyanyi Mick Jagger dan pemain gitar Keith Richards.

The Rolling Stones ialah sebuah kumpulan rock Inggeris yang ditubuhkan di London pada tahun 1962. Aktif selama enam dekad, mereka adalah salah satu kumpulan paling popular dan kekal pada era rock.

Mikrob berbulu ini telah ditemui dalam usus-usus anai-anai. Dengan bahagian "flagela" seperti rambut panjang untuk membantu mereka bergerak, makhluk bersaiz sel ini seolah-olah bergerak dalam tarian berirama, serupa dengan gerakan kepala  oleh sesiapa sahaja yang mendengar bunyi muzik Rush.

Pseudotrichonympha ialah genus protista parabasalian yang besar dan kompleks dari segi struktur yang memainkan peranan penting dalam pencernaan lignoselulosa dalam usus belakang anai-anai. Seperti kebanyakan simbion anai-anai, ia mempunyai pelan badan yang mudah dilihat yang menjadikan pengecaman peringkat genus agak mudah, tetapi kepelbagaian peringkat spesies Pseudotrichonympha masih kurang dikaji.

Hidupan ini mempunyai penyepit merah jambu yang besar yang mampu  membunuh ikan kecil mudah. Tidak mengejutkan, ia dinamakan sempena salah satu kumpulan muzik rock yang paling lantang, Pink Floyd.

Pink Floyd ialah sebuah kumpulan rock Inggeris yang ditubuhkan di London pada tahun 1965. Mereka terkenal kerana gubahan lagu lanjutan, lirik penuh falsafah dan persembahan langsung yang mengagumkan. Mereka dianggap oleh sesetengah pihak sebagai kumpulan rock progresif terhebat sepanjang zaman.


10 Nama Kelab Bola Sepak Eropah Popular Yang Kita Salah Sebut

Sebagai seorang peminat sukan, pernah tak anda mengalami situasi di mana anda nak berbual tentang sukan yang anda minati - tetapi anda takut nak menyebutnya bimbang salah sebutan sesuatu namanya?

Pasti ramai pernah berhadapan situasi sebegini, apatah lagi bila bidang sukan antarabangsa bukan saja menggunakan bahasa Inggeris sebagai bahasa perantara bahkan turut sama melibatkan beberapa lagi bahasa berbeza.

Nama kelab bola sepak walaupun selalu kita dengari disebut, ada juga yang sebenarnya jauh berbeza kaedah sebutan asalnya. Berikut adalah 10 kaedah cara sebutan nama kelab bola sepak popular di Eropah sebenar, berdasarkan kepada panduan yang dikeluarkan badan pengendali UEFA.

Kelab dari Belanda ini dinamakan sempena Ajax, pahlawan legenda dalam mitologi orang Yunani seperti yang diceritakan dalam karya Iliad.

Ditubuhkan pada tahun 1900, nama Ajax digunakan kerana 3 pengasas kelab itu Floris Stempel, Carel Reeser dan Han Dade merasakan semangat Ajax yang sanggup membunuh diri berbanding menyerah harus dijadikan asas kepada identiti kelab tersebut.

Walaupun di eja sebagai 'Ajax', nama asal Ajax sebenarnya ditulis sebagai Αἴας dalam bahasa Yunani - menyebabkan sebutan sebenarnya adalah 'Ai-eks' tanpa perlu kita menyebut huruf J yang ada.

Dari aspek sejarah, istilah 'Barcelona' mempunyai beberapa pendapat berbeza. Ada yang mengatakan istilah ini datang dari orang Rom yang berbunyi barcino, ada juga yang menyebut istilah ini istilah asal orang Iberia 'barkeno.'

Ada juga legenda tempatan menyebut orang Rom hadir ke situ menaiki 9 bot, tetapi salah satunya karam di kawasan berdekatan. Sempena mengingati bot tersebut, kawasan itu dinamakan 'Barca-Nona' atau 'bot kesembilan.'

Walaupun dieja hanya dengan satu L dalam bahasa Inggeris, sebutan sebenar nama kelab ini adalah 'Bar-sell-owe-nah', dengan sebutan E di bahagian 'sell' itu menggunakan sebutan E taling.

Dalam bahasa Inggeris, kita sebut kelab ini sebagai Bayern Munich tetapi kelab ini dinamakan Bayern Munchen. Mana lagi tepat? 'Munchen.' Ini adalah nama sebenar bandar di mana kelab dari Jerman ini beroperasi.

'Munchen' pula kata akarnya adalah 'munch' yang bermaksud sami, jadi munchen sebenarnya membawa makna 'tanah kumpulan sami gereja,' Nama ini diambil ekoran sejarah pembukaan monasteri di sana pada tahun 750.

Nama 'Borussia' sebenarnya datang daripada 'Prussia', sebuah kerajaan yang satu ketika dulu dibentuk oleh masyarakat yang kini menetap di Jerman, Poland, Lithuania dan Russia.

Nama itu dipercayai hadir ekoran kedudukan mereka yang terletak dekat dengan Russia, jadi mereka digelarkan 'Po-rus' atau 'dekat Russia.' Selepas tewas dalam peperangan, kerajaan Prussia diserap masuk ke dalam Empayar Jerman dan dinamakan Prussia Timur.

'Borussia' disebut dengan kaedah yang berbeza berbanding ejaannya. Sebutan sebenarnya adalah 'Bo-russ-iar' di mana penghujungnya dimatikan dengan sebutan R walaupun tidak ada huruf itu dalam ejaan Inggeris-nya.

Di antara semua nama kelab yang ada, nama kelab dari Belgian ini pada penulis paling mengelirukan sekali sebutannya disebabkan kita sudah terbiasa dengan kaedah sebutan bahasa Inggeris.

Orang ramai biasa akan membaca namanya sebagai 'Kelab Brooj', tetapi sebutan sepatutnya adalah 'Keluub-Bruger' (baca ikut bahasa Melayu), sempena nama bandar asal kelab itu iaitu Bruges.

Pasti peminat bola sepak tahu di bandar Milan, ada dua kelab gergasi iaitu AC Milan dan Inter Milan. Bagaimanapun, ada perbezaan besar dalam aspek nama kedua-dua kelab.

Disebabkan sejarahnya diasaskan oleh dua orang Inggeris, AC Milan secara rasmi dikenali dengan nama Associazione Calcio Milan di mana ejaan 'Milan' dari bahasa Inggeris digunakan.

Bagi musuh tradisi mereka Inter Milan, nama sebenar kelab itu adalah Internazionale Milano di mana bandar Milan dirujuk menggunakan ejaan dan sebutan asalnya. Ini bermakna Inter Milan sepatutnya disebut sebagai Inter Milano bagi menunjukkan perbezaan ini.

Walaupun dari segi ejaan, nama kelab gergasi dari Turin, Itali ini ditulis sebagai Juventus - dalam bahasa Itali, huruf J sebenarnya tidak ada.

Ini bermakna sebutan yang mewakili bunyi huruf J itu juga tidak ada secara rasmi kecuali dalam istilah-istilah pinjaman.

'Juventus' disebut sebagai 'Iuventus', diambil dari bahasa Latin yang membawa makna 'keremajaan.' Istilah itu pula dipercayai berasal dari nama salah satu Dewi orang Rom zaman dahulu yang mewakili usia muda.

Seperti bahasa Itali yang tidak ada sebutan huruf J dalam sistem bahasanya, huruf V dalam bahasa Sepanyol dibaca dan disebut berbeza.

Seandainya kita nampak istilah Sepanyol ditulis dengan huruf V, huruf tersebut sepatutnya dibaca sama ada dengan bunyi B yang lembut atau gabungan B+V yang lebih keras.

Nama kelab bola sepak Valencia datang dari nama bandar Valencia, bandar ketiga terbesar di Sepanyol. Membawa makna 'kekuatan', ejaan terawal Valencia adalah 'valentia.' Bagaimana nak menyebutnya? Sebutan sepatutnya adalah 'Ba-len-si-ya.'

Sistem ejaan dalam bahasa Inggeris yang diangkat sebagai lingua franca masyarakat antarabangsa, memang menyebabkan banyak kaedah sebutan jadi ala Inggeris - sehingga terabai sistem sebutan asalnya.

Nama Paris Saint-Germain adalah satu contoh cukup jelas. Kita biasa menyebut nama kelab Perancis ini sebagai 'PAA-RIS-SEINT-JERMAN' tetapi sebutan sebetulnya adalah 'PAH-RI-SAN-JER-MAN'. Huruf S dalam PARIS tidak dibunyikan.

Bagi yang tidak tahu, Saint Germain merujuk kepada nama sebuah pekan yang terletak tidak jauh dari kota Paris bernama Saint-Germain-en-Laye, dalam sejarahnya adalah lokasi kelahiran Raja Louis XIV, menjadikan pekan itu diletakkan sebagai salah satu pekan di-raja di sana.

Perkataan 'real' merupakan antara slanga yang cukup popular digunakan ahli masyarakat kita, tetapi 'Real' dalam nama kelab bola sepak Real Madrid, bukanlah bermakna 'real' yang biasa didengari.

Sebaliknya istilah itu merujuk kepada perkataan sebenar 'royal' atau golongan di-raja, selepas Real Madrid diangkat sebagai kelab yang diangkat Raja Alfonso XIII pada tahun 1920. Ekoran daripada peristiwa itu, kelab itu dinamakan semula sebagai 'Real Madrid Club de Futbol' dengan istilah 'Real' itu mewakili Raja Sepanyol.

Cara sebutannya juga seharusnya dibetulkan. 'Real Madrid' sebenarnya disebut sebagai 'Rey-al-Maa-dreed' di mana bunyi 'Royal' nya masih kedengaran.

Sebutan 'Madrid' juga berbunyi lebih lembut berbeza dengan kaedah sebutan yang biasa kita dengar, di mana ramai menyebutnya sebagai 'Madd-dreed', sebaliknya 'Maa-dreed' adalah sebutan yang asli.

Kenapa sebutannya 'Maa-dreed'? Ini kerana nama itu sendiri berasal dari istilah orang Arab.